Polis Melaka teruskan program Hari Bertemu Pelanggan

BANDA HILIR, 2 Mei- Polis Melaka akan meneruskan program Hari Bertemu Pelanggan di Ibu Pejabat Polis Daerah Melaka Tengah pada masa akan datang.Ketua Polis Daerah Melaka Tengah Asisten Komisioner Christopher Patit berkata program itu adalah platform terbaik masyarakat untuk mendapatkan maklumat, saluran dan agensi yang betul dalam mencari penyelesaian permasalahan yang mereka hadapi.Ia menerima sambutan yang menggalakkan sejak mula dianjurkan."Jadi gunakanlah platform ini untuk makluman kita sekurang-kurangnya kita menerangkan sejauh mana boleh buat semakan terhadap siasatan-siasatan ataupun aduan yang telah dibuat sebelum ini."Sesetengah mereka tidak faham prosedur ataupun kaedah perlu kami ambil untuk menangani sesuatu masalah itu. Jadi peranan kami di sini bersama dengan ketua bahagian saya menerangkan, cuba membantu bagaimana mencari solusi yang lebih baik supaya permasalahan dia dapat diselesaikan.” kata Christopher kepada media di sini.Sementara itu, pengunjung yang hadir amat berpuas hati. Inisiatif ini bukan setakat memudahkan masyarakat menyelesaikan permasalahan mereka malah dapat mendekatkan masyarakat dengan pihak polis."Kita memang puas hatilah kenapa kita selalu buat laporan macam tidak hendak layan sangat jadi sekarang kita datang ini kita boleh faham cara polis (menjalankan tugas),” kata peniaga, Ng Shan Er.

(Asisten Komisioner Christopher berkata program itu adalah platform terbaik masyarakat untuk mendapatkan maklumat, saluran dan agensi yang betul dalam mencari penyelesaian permasalahan)


KPDN umum harga minyak masak sawit kekal

SEPANG, 2 Mei- Kementerian Perdagangan Dalam Negeri dan Kos Sara Hidup (KPDN) mengumumkan harga runcit maksimum minyak masak sawit tulen kemasan botol kekal bagi tempoh 8 Mei hingga 7 Jun ini.

Ia sekali gus membantu rakyat meringankan beban kos sara hidup dan menangani isu kenaikan harga bagi mengelakkan kesan kepada pengguna.Menterinya, Datuk Seri Salahuddin Ayub berkata, kerajaan sentiasa memastikan bekalan minyak ini mencukupi dan harga tidak dinaikkan.

(Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub)

"Kerajaan telah menampung subsidi sebanyak RM5 juta untuk memastikan minyak botol kemasan lima kilo itu kekal pada harga RM30.90", katanya dalam sidang media di Lapangan Terbang Antarabangsa Kuala Lumpur (KLIA).Tambah beliau, pengekalan harga runcit minyak masak dalam botol ini melibatkan pembayaran subsidi kepada pengilang-pengilang penapis secara tuntutan bayaran balik berdasarkan bilangan tuntutan sebenar.Mana-mana pihak yang menjual melebihi harga maksima boleh diambil tindakan di bawah Akta Kawalan Harga dan Antipencatutan 2011.


Kebakaran:  Empat termasuk dua kanak-kanak selamat

KLANG, 1 Mei- Empat individu termasuk dua kanak-kanak terselamat selepas berjaya keluar dari kediaman mereka yang terbakar.Insiden di Klang pada awal pagi tadi itu dipercayai terjadi ketika mereka sedang tidur.Menurut Ketua Pusat Gerakan Operasi Bomba Selangor, Zulfikar Jaffar, panggilan kecemasan mengenai kejadian di Kampung Hamid Tuah itu diterima pukul 1.35 pagi.Sebaik tiba mereka mendapati 50 peratus daripada premis terbabit sedang terbakar.Semua mangsa berjaya keluar menyelamatkan diri terlebih dahulu tanpa mengalami kecederaan.Api berjaya dipadamkan sepenuhnya sekitar pukul 2 pagi.Punca sebenar insiden dan jumlah kerugian sedang dikenal pasti.

(Sebaik tiba pihak bomba mendapati 50 peratus daripada premis terbabit sedang terbakar)


Penambahbaikan CIQ BSI dan KSAB kurangkan kesesakan trafik- MB Johor

JOHOR BAHRU, 2 Mei- Beberapa fasiliti Kompleks Kastam, Imigresen dan Kuarantin (CIQ) Bangunan Sultan Iskandar (BSI) dan Kompleks Sultan Abu Bakar (KSAB) akan ditambah baik.Menteri Besar Johor, Datuk Onn Hafiz Ghazi berkata, pelaksanaannya bertujuan mengurangkan kesesakan trafik.Beliau berkata penambahbaikan di BSI, libatkan pemasangan CCTV di kaunter, penggabungan kaunter dan ubahsuasi E-Gate.Selain itu, pemasangan penghalang darat automatik, penambakan bumbung di M Bike dan penyenggaraan pendingin hawa.Di KSAB pula, melibatkan kerja-kerja pembaikan bumbung di dewan penumpang.Penelitian sedang dibuat terhadap cadangan pemasangan penghadang jalan untuk penyuraian trafik sebelum checkpoint dan keperluan bas henti-henti dari RNR ke KSAB. Perkara tersebut mendapat persetujuan hasil perbincangan antara kerajaan Johor dan Kementerian Dalam Negeri (KDN)  yang dihadiri Timbalan Ketua Pengarah Imigresen (Pengurusan), Datuk Zakaria Shaaban semasa meninjau BSI pagi tadi.

Sementara itu, waktu pertukaran syif semasa waktu puncak di kedua-dua CIQ tersebut akan dikaji bagi menyelesaikan isu kekurangan pegawai dan tuntutan elaun lebih masa.Ia sekali gus, mengatasi kesesakan di kawasan berkenaan.KDN turut memberi jaminan kebajikan kakitangan dan pengguna akan jadi keutamaan dengan menambah baik ruang rehat dan keselesaan kaunter.


Reezal Merican pengerusi baharu MATRADE

KUALA LUMPUR, 2 Mei - Bekas menteri, Datuk Seri Reezal Merican Naina Merican dilantik sebagai pengerusi kesembilan Perbadanan Pembangunan Perdagangan Luar Malaysia (MATRADE) berkuat kuasa serta-merta.Reezal Merican mempunyai rekod prestasi yang luas dalam perkhidmatan kerajaan, pernah berkhidmat sebagai Menteri Perumahan dan Kerajaan Tempatan (2021-2022), Menteri Belia dan Sukan (2020-2021), dan Timbalan Menteri Luar (2015-2018). Selain itu, beliau mempengerusikan Amanah Raya Bhd dari 2013 hingga 2015.“Saya berbesar hati diberi peluang berkhidmat sebagai pengerusi MATRADE. Dengan peranan ini, digabungkan dengan kepimpinan Menteri MITI (Kementerian Pelaburan, Perdagangan dan Industri), kami dapat memacu prestasi perdagangan dan eksport Malaysia dengan lebih baik untuk kekal cemerlang dan mencapai pertumbuhan yang lebih kukuh,” katanya dalam satu kenyataan hari ini.MATRADE pula menyifatkan pengalaman Reezal yang luas dalam hal ehwal antarabangsa, diplomasi, pentadbiran kerajaan dan perhubungan industri, membuatkan beliau berada pada kedudukan yang baik untuk memimpin dan membimbing agenda promosi perdagangan nasional Malaysia dan memudahkan pelaburan berorientasikan eksport ke negara ini.

Agensi itu berkata pelantikannya sebagai pengerusi akan menyumbang kepada pertumbuhan dan kepelbagaian eksport Malaysia dalam pasaran global baharu dan sedia ada.MATRADE ialah sebuah agensi di bawah MITI dan diberi mandat untuk melaksanakan inisiatif promosi perdagangan untuk negara. Ditubuhkan pada 1993 selepas penggubalan Akta MATRADE 1992, MATRADE melaksanakan dua aktiviti teras: pembangunan pengeksport dan promosi eksport.Pada masa ini, ia mempunyai enam pejabat serantau di Malaysia dan 46 pejabat global yang sentiasa bersedia untuk membantu syarikat Malaysia melalui program pembinaan kapasiti pengeksport, nasihat perdagangan dan kemudahan kewangan, pemadanan perniagaan, risikan pasaran dan akses pasaran, rundingan projek dan e-dagang.


Pesara ATM buka syarikat percetakan sendiri untuk hapus stigma

(Wan Mohd Zamri mula membuka syarikat percetakannya selepas bersara pada tahun 2010/FOTO BERNAMA)

KUALA LUMPUR, 2 Mei - Bukan mudah untuk menghapuskan stigma orang ramai terhadap pesara tentera yang biasanya dianggap tidak lagi memberi sumbangan kepada negara dan masyarakat sebaik persaraan di samping gemar menyendiri.Malahan ada juga yang bersikap prejudis atau prasangka bahawa ramai daripada kalangan pesara ini yang enggan bergaul dengan anggota masyarakat disebabkan gaya hidup seharian mereka sebelum ini yang sentiasa terikat dengan bentuk arahan dan misi ketenteraan. Namun stigma ini menjadi pembakar semangat buat bekas Pegawai Waran 1 (PW1) Wan Mohd Zamri Wan Abu Bakar, 55, untuk terus berusaha memerah keringat, mencari rezeki dengan menawarkan perkhidmatan grafik dan percetakan bagi manfaat masyarakat setempat.Beliau tidak pernah sekalipun rasa menyesal untuk berkecimpung dalam bidang itu, memandangkan matlamat utamanya adalah untuk membantu seramai mungkin usahawan dan peniaga kecil di sekitar Negeri Sembilan, Melaka dan Kuala Lumpur khususnya.Untuk rekod, beliau berkhidmat selama 22 tahun dengan Unit pertama 31 Rejimen Artileri Pertahanan Udara Diraja di Kem Sungai Besi (Kuala Lumpur), dan berakhir di Pusat Latihan Artileri Diraja Kem Segenting Port Dickson (Negeri Sembilan).TAWAR KHIDMAT UNTUK SEMUABerasal dari Tanah Merah Kelantan, Wan Mohd Zamri menjelaskan, beliau mula membuka syarikat Galaksi Wany Enterprise di Port Dickson Sunggala Gateway sebaik sahaja bersara pada tahun 2010, dengan modal permulaan menggunakan hasil daripada duit pencennya bagi tujuan melakukan pengubahsuaian kedai serta membeli mesin percetakan jenis inkjet.Beliau memilih untuk menawarkan servis berkenaan memandangkan terdapat cukup ramai peniaga kecil-kecilan di tepi jalan sepanjang pantai Port Dickson yang memerlukan bantuan promosi perniagaan, apatah lagi tidak banyak syarikat grafik dan percetakan yang wujud di sekitar kawasan itu."Saya terbayangkan warga emas yang berniaga goreng pisang dan balang air di tepi jalan namun tiada papan tanda perniagaan dan papan tanda arah bagi mempromosikan produk yang mereka jual. Di sinilah timbulnya idea untuk membantu masyarakat di sekitar sini pada awalnya."Tidak lama selepas saya membuka syarikat di sini, makin hari makin ramai pelanggan daripada pelbagai latar belakang yang mengambil servis grafik dan percetakan saya. Antaranya, restoran, politeknik, ibu pejabat polis, dan juga beberapa hotel terkemuka seperti Hotel PNB Ilham Resort dan Hotel Klana Beach Resort, Hotel Seri Malaysia, di samping sekolah sekitar Port Dickson dan kem tentera," katanya kepda Bernama, ketika ditemui baru-baru ini.Pada peringkat awal, beliau hanya bekerja seorang diri namun kini dibantu empat orang pekerja yang terdiri daripada kalangan lepasan universiti bagi memberi peluang kepada orang muda mempelajari selok-belok perniagaan grafik dan percetakan. Antara servis lain yang ditawarkan Galaksi Wany Ent adalah percetakan poster, sepanduk, gegantung, pelekat, papan tanda syarikat dan kad nama.TABAH HADAPI KESUKARANBiarpun kini syarikatnya mampu menjana keuntungan bersih sekitar RM30,000 hingga RM40,000 sebulan, namun di sebalik kejayaan itu terselit pelbagai jerih payah yang mematangkan dirinya sehingga mampu meraih pencapaian yang dinikmati sekarang.Menurut Wan Mohd Zamri, dalam perniagaan yang dikendalikannya ini, antara masalah yang paling digeruni ialah sekiranya mesin percetakan mengalami kerosakan kerana ia boleh menjejaskan produktiviti syarikat."Mesin percetakan antara mesin paling sensitif sebab ia antara mesin utama yang menjadi nadi syarikat kita. Jika timbul isu seperti masalah kepanasan ataupun tersumbat, memang kita akan berputih mata kerana kos baik pulihnya sahaja boleh menjangkau sehingga RM7,000."Bayangkan sebuah mesin percetakan bersaiz kira-kira tiga meter ini sahaja, harganya sekitar RM65,000 dan memang cukup mahal. Sepanjang tempoh syarikat ini ditubuhkan, saya mempunyai empat buah mesin yang sama namun akhirnya rosak. Saya terpaksa tanggung nilai kerugian hampir RM250,000. Keadaan sukar ini turut memaksa saya membuat pinjaman kewangan dengan beberapa bank dan juga pihak TEKUN Nasional bagi membolehkan syarikat terus beroperasi. Namun inilah asam garam yang perlu dilalui setiap usahawan," jelasnya.Meskipun dibebani pelbagai kesukaran, beliau cekal tabah kerana apa yang paling penting adalah untuk terus menawarkan perkhidmatan syarikatnya kepada pihak yang memerlukan.

(Syarikatnya menawarkan servis percetakan poster, sepanduk, gegantung, pelekat, papan tanda syarikat dan kad nama/FOTO BERNAMA)

KURSUS PERHEBAT BANYAK MEMBANTUKetika berkongsi kisah pengalaman perniagaannya, Wan Mohd Zamri turut merakamkan setinggi-tinggi penghargaan kepada pihak pengurusan Perbadanan Hal Ehwal Bekas Angkatan Tentera (PERHEBAT) yang berpusat di Sungai Buloh (Selangor).PERHEBAT, kata beliau, banyak memberi tunjuk ajar tentang ilmu grafik dan percetakan menerusi Latihan Peralihan (LP) bagi tentera yang bakal berpencen wajib.Fokus LP adalah kemahiran teknikal, vokasional dan keusahawanan melibatkan tiga fasa iaitu Pra Latihan Peralihan, Latihan Peralihan dan Pasca Latihan Peralihan yang memakan masa antara tiga bulan hingga 18 bulan, mengikut kelayakan seseorang anggota ATM.Beliau sempat menjalani kursus selama 18 bulan bersama sembilan orang lagi rakannya bagi mendalami kemahiran melukis grafik menggunakan perisian Adobe Illustrator, InDesign dan Photoshop."Sebelum saya bersara pada tahun 2010, kami diberi pilihan untuk memilih apakah jenis kursus kemahiran yang ingin diambil. Saya nampak memang minat saya ke arah multimedia, jadi saya ambil peluang sertai kursus berkenaan."Pada awalnya memang sukar nak mahirkan dengan drawing tool yang ada dalam sistem Adobe, namun tenaga pengajar di sana begitu gigih mengajar kami sehingga mahir. Saya masih ingat antara produk pertama saya perlu siapkan ialah mereka cipta grafik kad nama, dan saya berjaya melaksanakannya. Kini, saya mampu membuka syarikat sendiri dan menabur jasa kepada orang ramai. Semua ini hasil didikan PERHEBAT," katanya.Selain itu, kegigihan beliau mengusahakan syarikat Galaksi Wany Ent juga sebenarnya adalah hasil daripada pengalaman luasnya dalam Unit Artileri Pertahanan Udara Diraja yang banyak mengajarnya erti sabar serta keteguhan mental dan fizikal."Bayangkan sepanjang 22 tahun berkhidmat dengan ATM bermula pada 21 Mac 1988, saya perlu mahirkan diri dengan pelbagai jenis meriam, kena hafal semua nama dan fungsinya, contohnya meriam jenis Oerlikon 35mm.“Selepas 10 tahun dalam servis, saya diserap menjadi jurulatih dan perlu pula mengajar pelatih berkaitan aspek meriam, radar tentera dan reka bentuk kapal terbang dan pesawat termasuk Sukhoi dan Mikoyan MiG-29. Semua ilmu dan pengalaman berharga ini saya sentiasa terapkan dalam proses membina jenama dan empayar syarikat sendiri," tambahnya.Wan Mohd Zamri yang juga salah seorang penerima Pingat Jasa Malaysia (PJM) pada tahun 2011, bercadang untuk membuka satu lagi cawangan di Kelantan dan Melaka, selain memasang impian untuk menggaji lebih ramai golongan muda untuk menyertai syarikatnya itu, memandangkan banyak potensi bidang grafik serta percetakan yang lumayan untuk diterokai. - BERNAMA


Pelajar UNIMAP parah terjatuh dari tingkat enam asrama Universiti

PADANG BESAR, 2 Mei – Seorang pelajar Universiti Malaysia Perlis (UniMAP) cedera parah selepas terjatuh dari tingkat enam kolej kediaman universiti itu di Sungai Chuchoh, di sini kira-kira pukul 3 petang semalam.Ketua Polis Daerah Padang Besar, Asisten Komisioner Mohd Shokri Abdullah berkata pihaknya menerima laporan mengenai kejadian itu menerusi talian MERS 999.

“Sebaik menerima panggilan, pegawai penyiasat bergegas ke lokasi kejadian dan mendapati mangsa merupakan seorang pelajar lelaki tempatan berusia 24 tahun.“Menurut saksi awal yang berada di sekitar tempat kejadian memberitahu, dia terdengar satu bunyi kuat sebelum melihat mangsa terbaring berlumuran darah di atas lantai aras bawah bangunan tersebut,” katanya menerusi kenyataan.Tambah Mohd Shokri, mangsa ketika ditemui masih dalam keadaan sedar, namun tidak boleh bergerak.“Mangsa kemudiannya telah dibawa ke hospital menaiki ambulans Angkatan Pertahanan Awam Malaysia lalu dirawat di zon merah Hospital Tengku Fauziah di Kangar dan keadaan mangsa disahkan stabil oleh pihak hospital."Saksi lain boleh tampil bagi membantu siasatan dengan cara menghubungi Sarjan Mejar Izham Aziz di talian 017-5387986,” katanya.Mohd Shokri turut memberi amaran kepada mana-mana individu agar tidak menimbulkan sebarang spekulasi bagi menjaga sensitiviti keluarga mangsa.


Op Tiris: 156 kes barang kawalan bersubsidi diambil tindakan

KUALA LUMPUR, 2 Mei - Sebanyak 156 kes berhubung isu barang kawalan bersubsidi melibatkan nilai rampasan RM4.41 juta diambil tindakan.Ini setelah 5,371 pemeriksaan dilakukan di seluruh negara menerusi Op Tiris bermula 1 Mac sehingga semalam.Ketua Setiausaha, Kementerian Perdagangan Dalam Negeri dan Kos Sara Hidup (KPDN), Datuk Azman Mohd Yusof berkata kes terbaharu melibatkan serbuan ke atas sebuah stor haram yang disyaki melakukan aktiviti pemindahan minyak diesel bersubsidi tanpa kebenaran di Bukit Kayu Hitam, Kedah, pada Jumaat lepas.Beliau berkata, serbuan yang dilakukan bersama pihak polis itu membabitkan rampasan bernilai RM3.60 juta.

"Satu lagi kes adalah rampasan minyak diesel oleh pihak KPDN di Kompleks Imigresen, Kastam, Kuarantin dan Keselamatan (ICQS) Bukit Berapit, Pengkalan Hulu pada Sabtu lepas dengan nilai rampasan RM51,000."KPDN memandang serius isu ketirisan barang kawalan dan bersubsidi terutamanya yang berlaku di pintu sempadan negara kerana ia memberi impak negatif dan kerugian yang besar kepada negara," katanya menerusi kenyataan.Tambah Azman, isu penyelewengan barang kawalan bersubsidi di sempadan antarabangsa Malaysia dengan Thailand, Indonesia, Brunei dan Singapura merupakan antara perkara utama yang menjadi perhatian pihak kementerian.Menurutnya, KPDN juga sentiasa mempertingkatkan tindakan penguatkuasaan di pintu masuk sempadan di seluruh negara dengan menjalinkan kerjasama erat bersama agensi penguatkuasaan berkaitan seperti Polis Diraja Malaysia (PDRM), Angkatan Tentera Malaysia, Jabatan Kastam Diraja Malaysia, Agensi Penguatkuasaan Maritim Malaysia dan Jabatan Imigresen (JIM).


Prestasi Malaysia dalam Indeks Kebebasan Media perlu konsisten - NUJM

KUALA LUMPUR, 2 Mei - Pencapaian Malaysia dalam Indeks Kebebasan Media Dunia 2022 bukan tiket untuk menarik nafas lega.Presiden Kesatuan Wartawan Kebangsaan Malaysia (NUJM), Farah Marshita Abdul Patah berkata seluruh penggiat media sebaliknya perlu terus berusaha memperbaiki serta mempertingkat segala kelemahan dari semasa ke semasa.

"Selepas Perintah Kawalan Pergerakan (PKP), terlalu banyak petugas media yang kini bekerja secara kontrak...tiada jaminan pekerjaan yang kukuh. Terdapat juga sesetengah syarikat media culas membayar potongan KWSP, SOCSO dan ada juga yang lambat membayar gaji petugas media."NUJM menyeru supaya Malaysia terus bergerak ke arah mencapai kebebasan media yang boleh dibanggakan, hapuskan undang-undang yang masih menyekat kebebasan media...tubuhkan Majlis Media Malaysia dan berikan semua agensi media peluang dan ruang yang sama rata dalam membuat liputan," katanya.Tambah Farah, semua petugas media juga diharap dapat diberi jaminan untuk menikmati persekitaran kerja yang lebih baik dalam segala aspek.


Kerajaan komited jamin kebebasan dan keterbukaan media – PM

KUALA LUMPUR, 2 Mei – Perdana Menteri, Datuk Seri Anwar Ibrahim berkata Kerajaan Perpaduan komited dalam menjamin aspek kebebasan dan keterbukaan media.Anwar berkata, pentadbirannya juga sentiasa memastikan proses semak dan imbang terus subur serta berfungsi dengan baik.

“Indeks Kebebasan Media Dunia 2022 oleh Reporters Without Borders (RSF) menunjukkan Malaysia kini menduduki tempat ke-113 dengan 51.55 mata berbanding tahun sebelumnya, di kedudukan 119 iaitu 60.53 mata,” kata Anwar menerusi hantaran di Facebook.Tambah Anwar, Malaysia turut menduduki kedudukan tertinggi di ASEAN, diikuti Thailand di kedudukan ke-115, Indonesia (117), Singapura (139), Kemboja (142), Brunei (144), Filipina (147), Laos (161), Vietnam (174) dan Myanmar (176).


Padang Terap, Jempol catat status cuaca panas tahap berjaga-jaga

KUALA LUMPUR, 2 Mei - Jabatan Meteorologi Malaysia (MetMalaysia) mengeluarkan status cuaca panas tahap satu (berjaga-jaga) bagi kawasan Padang Terap di Kedah dan Jempol di Negeri Sembilan.Menurut data kemas kini cuaca panas yang dimuat naik di Facebook jabatan itu semalam, dua kawasan berkenaan mencatatkan gelombang haba tahap kuning setakat pukul 4.20 petang.

Tahap kuning merujuk kepada suhu maksimum harian melebihi 35 hingga 37 darjah celsius untuk sekurang-kurangnya tiga hari berturut-turut.Sementara itu, kawasan lain di Semenanjung serta seluruh kawasan Sabah dan Sarawak mencatatkan suhu maksimum harian kurang daripada 35 darjah celcius (tahap biru).MetMalaysia sebelum ini memaklumkan fenomena cuaca panas dan bahang yang melanda di kebanyakan kawasan di Semenanjung diramal tidak akan berpanjangan.Orang awam terutama mereka yang bekerja atau mempunyai aktiviti di luar bangunan dinasihat supaya berhati-hati ketika cuaca panas.


PM ajak golongan pekerja perangi rasuah

(Perdana Menteri, Datuk Seri Anwar Ibrahim)

PUTRAJAYA, 1 Mei- Perdana Menteri Datuk Seri Anwar Ibrahim pada sambutan Hari Pekerja 2023 hari ini menyeru warga pekerja untuk sebaris dalam memerangi rasuah di negara ini.Anwar yang juga Menteri Kewangan berkata ketika beliau mengambil alih kerajaan, keadaan kewangan negara parah dengan hutang RM1.5 trilion yang sebahagian disebabkan oleh ekonomi dan juga 'perompak'."Kalau mahu ekonomi berkembang, hasil berkembang, kena lawan dan hapus perasuah besar. Saya mahu pekerja sama barisan dengan saya, bangkit dan perang terhadap golongan yang merasuah," katanya pada majlis sambutan Hari Pekerja 2023 bertema "Pekerja Pemangkin Wadah Malaysia MADANI" di sini hari ini.Anwar berkata langkah penjimatan yang diambil kerajaan serta usaha memerangi rasuah akan membolehkan hasil negara bertambah sekali gus rakyat mendapat manfaat daripadanya.- BERNAMA


Pengumuman kaji semula gaji, tingkatkan semangat pekerja

PUTRAJAYA, 1 Mei- Pengumuman Perdana Menteri Datuk Seri Anwar Ibrahim akan menilai dan mengkaji semula gaji penjawat awam yang disifatkan masih tidak memuaskan ketika ini, diterima baik semua pihak.Ini termasuk menyelesaikan isu pelaksanaan gaji minimum untuk semua sektor tanpa mengira wilayah.Pekerja sektor awam, Amir Hamzah Yakat Ali berkata jaminan itu memberi semangat dan pengiktirafan kepada mereka."Jadi dengan adanya pengumuman yang dibuat PM secara tidak langsung menaikkan semangat kepada semua ahli kesatuan sekerja terutamanya dalam sektor awam."Kami masih bersabar dan kita tahu keseimbangan kemampuan kerajaan pada waktu ini amat terbatas. Kalau boleh dipercepatlah apa yang boleh disampaikan kepada kami sebagai kakitangan awam," tambah beliau.Pandangan itu turut dikongsi eorang lagi kakitangan awam, S. Parameswaran."Kita tahu keadaan negara ni ekonomi kurang baik. Saya rasa ini juga satu galakan yang baik kepada pekerja untuk memberi upah yang lebih tinggi. Keadaaan sekarang untuk barang rumah, kita sendiri pun dah terasa untuk anak-kanak pendidikan upah ni perlu ditambah," katanya.Bagi pekerja swasta, Fikri Abd Rahman, perlu ada integrasi dari sudut sektor awam dan swasta demi memantapkan pembangunan ekonomi negara."Kadar upah memang kami amat berbesar hati dengan ucapan PM. Kami tak sabar menunggu berita baik daripada kerajaan," ujarnya.


Cadangan tubuh AMF, kurangkan kebergantungan kepada Dolar AS

KUALA LUMPUR, 1 Mei- Penubuhan Tabung Kewangan Asia (AMF) mampu mengurangkan kebergantungan negara kepada Dolar Amerika Syarikat secara berperingkat. Justeru, cadangan Perdana Menteri, Datuk Seri Anwar Ibrahim untuk menyemak semula AMF dilihat bernas dan tepat pada masanya.

(Penganalisis ekonomi, Prof Emeritus Dr Barjoyai Bardai)

Penganalisis ekonomi, Prof Emeritus Dr Barjoyai Bardai berkata, cadangan tersebut bakal menjadi fokus kepada perkembangan ekonomi asia dan dunia menjelang beberapa abad akan datang. Usaha itu juga mampu membiayai ketidakseimbangan pembangunan di beberapa negara asia khususnya negara yang jauh ketinggalan seperti Kemboja, Laos dan Myanmar. "Malaysia misalnya, lebih daripada 80 peratus urus niaga perdagangan antarabangsa urus niaga kita dengan negara-negara asia. Jadi kenapa perlu guna Dolar Amerika Syarikat. Urus niaga Amerika Syarikat dan Malaysia kira-kira 10 peratus import dan tujuh peratus eksport. Kita boleh menghadkan penggunaan mata wang Dolar AS", katanya kepada RTM.Rundingan secara teliti juga perlu dilaksanakan untuk mengambil kira kepentingan setiap negara Asia bagi meraih manfaat ekonomi secara bersama melalui penubuhan AMF.


AS rakam penghargaan kepada Malaysia bawa warganya keluar dari Sudan

(Menteri Luar, Datuk Seri Dr Zambry Abdul Kadir/Wisma Putra)

KUALA LUMPUR, 1 Mei- Amerika Syarikat menghargai usaha pasukan Malaysia di Sudan.

Menteri Luar, Datuk Seri Dr Zambry Abdul Kadir, berkata penghargaan itu disampaikan oleh Setiausaha Negara Amerika Syarikat, Antony Blinken melalui panggilan telefon hari ini.Anthony Blinken secara khusus telah merakamkan penghargaan kepada Kerajaan Malaysia atas bantuan membawa keluar dua orang warga Amerika Syarikat semasa proses evakuasi rakyat Malaysia dari Sudan.

(Setiausaha Negara Amerika Syarikat, Antony Blinken/BERNAMA)

"Usaha yang dilakukan membuktikan Malaysia sentiasa memberi bantuan tanpa mengira warganegara dan sanggup berhadapan dengan risiko yang tinggi", katanya dalam satu kenyataan.Melalui panggilan telefon itu juga, Datuk Seri Zambry dan Anthony Blinken berkongsi pandangan mengenai kerjasama dua hala seperti peluang kerjasama perdagangan dan pelaburan, pertukaran lawatan, ekonomi digital, dan perubahan iklim. Selain itu, isu serantau dan antarabangsa yang berkepentingan bersama turut dibincangkan. "Kedua-dua pihak sepakat untuk terus melaksanakan pelbagai usaha untuk memperkukuhkan Perkongsian Komprehensif Malaysia-Amerika Syarikat", katanya.


(Datuk Seri Dr Ahmad Zahid Hamidi, masyarakat Orang Asli mempunyai potensi besar mencapai kecemerlangan)

LIPIS, 1 Mei- Sekurang-kurangnya 400 anak Orang Asli di seluruh negara disasarkan memasuki universiti awam dan swasta, tahun ini.Menurut Timbalan Perdana Menteri, Datuk Seri Dr Ahmad Zahid Hamidi, masyarakat Orang Asli mempunyai potensi besar mencapai kecemerlangan.Beliau yang juga Menteri Kemajuan Desa dan Wilayah berkata keberadaan mereka juga tidak boleh diremehkan.Kementerian Kemajuan Desa dan Wilayah (KKDW) telah menerapkan pelbagai program termasuk program pendidikan untuk anak-anak Orang Asli."Insya-Allah saya akan berbincang dengan Datuk Seri KSU anak -anak Orang Asli memasuki universiti KKDW menerusi JAKOA akan diberikan saguhati RM1,000 setiap seorang yang masuk universiti," kata Ahmad Zahid ketika berucap dalam Majlis Rumah Terbuka Aidilfitri di Dewan Laman Sejahtera Jelai,Sungai Koyan, di sini.Majlis dihadiri kira-kira 10,000 penduduk tempatan.Tambahnya, bantuan fasiliti seperti bekalan air, elektrik dan infrastruktur kepada masyarakat Orang Asli akan diteruskan selain bantuan membina rumah baharu dan menaik taraf rumah sedia ada.

(Datuk Seri Dr Ahmad Zahid berkata 400 anak Orang Asli disasar masuk universiti)


Proses pembahagian kerusi tidak boleh tergopoh-gopoh

(Timbalan Perdana Menteri menerima cendera kenangan daripada Menteri Besar Pahang semasa Majlis Rumah Terbuka Aidilfitri Badan Perhubungan UMNO Negeri Pahang/BERNAMA)

KUALA LIPIS, 1 Mei- Proses pembahagian kerusi antara parti dalam Kerajaan Perpaduan tidak boleh dilakukan secara tergopoh-gopoh, demikian kata Timbalan Perdana Menteri, Datuk Seri Dr Ahmad Zahid Hamidi.Beliau yang juga Presiden UMNO berkata, ini kerana sebarang keputusan perlu dibuat atas faktor penerimaan para pengundi terhadap calon yang dipilih.Justeru katanya, semua parti dalam Kerajaan Perpaduan akan mengadakan perbincangan di peringkat negeri sebelum dimuktamadkan ke peringkat nasional. "Kita tidak akan membuat keputusan tergopoh-gopoh kerana kita rasa ini bukan sahaja soal kemenangan tapi soal penerimaan oleh para pengundi dan 'like ability' iaitu seorang calon yang disukai dan sesuai dengan citarasa pengundi kawasan-kawasan berkenaan", katanya.

(Timbalan Perdana Menteri, Datuk Seri Dr Ahmad Zahid Hamidi/BERNAMA)

Sementara itu, beliau memberitahu Kerajaan Perpaduan masih mempunyai masa yang agak panjang bagi memuktamadkan rundingan pembahagian kerusi itu iaitu sehingga Julai atau awal Ogos untuk menghadapi kempen pilihan raya secara rasmi. Penelitian perlu dilakukan bagi mengelakkan sebarang pertembungan ataupun sebarang permasalahan apabila calon dipilih itu tidak dapat memberikan kemenangan dalam pilihan raya negeri (PRN) tersebut.Beliau turut mengingatkan bahawa parti komponen dalam Kerajaan Perpaduan agar tidak mengambil ringan cabaran untuk PRN di enam negeri, terutamanya di Selangor.Beliau berkata demikian ketika diminta mengulas mengenai dakwaan proses pembahagian kerusi antara parti komponen Perikatan Nasional (PN) lebih baik berbanding parti dalam gabungan Kerajaan Perpaduan. Beliau berkata kepada media selepas menghadiri Majlis Rumah Terbuka Aidilfitri Badan Perhubungan UMNO Pahang di Sungai Koyan dekat Kuala Lipis, Pahang. Turut hadir Naib Presiden UMNO yang juga Menteri Besar Pahang, Wan Rosdy Wan Ismail.


Tingkatkan indeks kebebasan dengan penubuhan Majlis Media

KUALA LUMPUR, 1Mei- Prestasi indeks kebebasan media Malaysia di peringkat global boleh dipertingkat secara lebih efektif menerusi penubuhan Majlis Media, menurut Pensyarah Pengajian Media, UiTM, Prof. Madya Dr Sara Chinnasamy.Beliau berkata langkah itu diyakini dapat mengekalkan konsistensi dan menambah baik penilaian terhadap tahap kebebasan media negara ini di mata dunia.Sekali gus, meletakkan Malaysia sebagai antara negara dengan tahap kebebasan media yang proaktif, berbanding negara-negara maju."Kita tidak mahu kedudukan kita selalu terumbang-ambing iaitu antara 119 hingga 101 dan 116. "Jadi, kita perlu mempergiat diri kita untuk melonjak ke hadapan lagi. Untuk itu, satu parameter ylpenting yang perlu kita implimentasi ialah penubuhan Majlis Media. Ia dapat mengawal selia bukan setakat perjalanan media di negara kita malah ia juga akan memelihara kedudukan wartawan di negara kita," tambah beliau.

(Prof. Madya Dr Sara berkata tingkatkan indeks kebebasan dengan penubuhan Majlis Media)


Aliran trafik Plaza Tol Sungai Besi lancar

KUALA LUMPUR, 1 Mei- Tiada kesesakan luar biasa dilihat menerusi tinjauan kru RTM di Plaza Tol Sungai Besi menghala ke ibu negara tengah hari tadi.Situasi ini berkemungkinan didorong oleh perancangan warga kota yang pulang secara berperingkat daripada cuti panjang bersempena Hari Raya Aidilfitri dan Hari Pekerja. Menerusi tinjauan, pertambahan bilangan kenderaan dilihat sekitar pukul 12 tengah hari hingga 2 petang, dengan aliran trafik masih terkawal dan lancar. Keadaan cuaca yang baik juga memudahkan pemanduan pengguna lebuh raya dari arah Selatan ke Kuala Lumpur.  Kru RTM yang membuat tinjauan di Hentian Sebelah Serdang mendapati pengguna lebuh raya mengambil kesempatan berehat seketika dan menggunakan kemudahan awam sebelum meneruskan perjalanan ke destinasi masing-masing.PLUS Malaysia Berhad (PLUS) telah mengeluarkan jadual Cadangan Waktu Perjalanan (TTA) di Lebuhraya Utara-Selatan bagi tarikh 19 April hingga 1 Mei.

(Tinjauan tengah hari: Tiada kesesakan luar biasa di Plaza Tol Sungai Besi)


Elak kanak-kanak strok haba, cadangan cuti sekolah bersasar relevan

KUALA LUMPUR, 1 Mei- Cadangan cuti sekolah bersasar disifatkan relevan dan tindakan yang tepat bagi mengelakkan lebih ramai kanak-kanak mengalami strok haba.

Bagaimanapun, sekolah-sekolah di negeri yang terkesan dengan cuaca panas melampau, boleh mengolah kaedah atau pendekatan pembelajaran yang lebih sesuai seperti pelaksanaan Pengajaran dan Pembelajaran Di Rumah (PdPR).Demikian pandangan Dekan Fakulti Pengajian Pendidikan, Universiti Putra Malaysia, Prof Madya Dr Wan Marzuki Wan Jaafar."Sekolah-sekolah bagi negeri yang terkesan boleh melaksanakan penyampaian pembelajaran yang lebih fleksibel bagi memastikan tempoh atau bilangan hari persekolahan mencukupi. "Saya yakin guru dan pelajar sudah mempunyai pengalaman yang cukup dalam pelaksanaan PdPR terutamanya dalam keadaan situasi yang mendesak", katanya kepada RTM.

(Dekan Fakulti Pengajian Pendidikan, Universiti Putra Malaysia, Prof Madya Dr Wan Marzuki Wan Jaafar)


PETALING JAYA, 1 Mei- Satu gempa bumi sederhana berukuran 5.0 magnitud telah berlaku di Kepulauan Ryukyu, Jepun pada 3.59 petang.Jabatan Meteorologi memaklumkan gempa berpusat 26.1 darjah Utara 128.4 darjah Timur dengan 14 kilometer iaitu 66km Timur dari Naha, Jepun"Penilaian Awal tiada ancaman tsunami kepada Malaysia," menurut kenyataan itu.

(Satu gempa bumi sederhana landa Kepulauan Ryukyu, Jepun/Google)


Gaji minimum, kaedah baharu pelaksanaan akan dirangka

(Perdana Menteri bergambar bersama para hadirin pada Sambutan Hari Pekerja 2023 di PICC/BERNAMA)

PUTRAJAYA, 1 Mei- Kaedah baharu bagi pelaksanaan gaji minimum akan dirangka bagi memastikan kebajikan setiap pekerja di negara ini terbela.Menteri Sumber Manusia V. Sivakumar menyifatkan pelaksanaan gaji minimum RM1,500.00 agak rendah dan perlu diperbincangkan.

"Sepatutnya majikan harus melihat dalam konteks yang besar untuk memastikan gaji yang diterima adalah setimpal dengan kemahiran, itu sangat penting. "Atas kesedaran itu dalam ucapan Perdana Menteri, perkara ini harus dibincang dalam kabinet, mungkin untuk mencari kaedah baru untuk menetapkan gaji kepada pekerja", katanya.Beliau ditemui selepas majlis Sambutan Hari Pekerja 2023 di Pusat Konvensyen Antarabangsa Putrajaya (PICC), Putrajaya. Sementara itu, Sivakumar optimis peruntukan RM1 juta masing-masing kepada Kongres Kesatuan Sekerja Malaysia (MTUC) dan Kongres Kesatuan Pekerja-Pekerja Di Dalam Perkhidmatan Awam (CUEPACS) akan membantu untuk memperjuangkan hak pekerja di negara ini.


Kertas rayuan pengampunan Najib tidak dibawa pada mesyuarat Jumaat lalu

KUALA LUMPUR, 1 Mei- Kertas rayuan pengampunan Datuk Seri Najib Tun Razak tidak dapat dibawa pada mesyuarat Lembaga Pengampunan bagi Wilayah-Wilayah Persekutuan Kuala Lumpur, Labuan dan Putrajaya kali ke-59 yang bersidang, Jumaat lalu.Menurut Setiausaha Lembaga Pengampunan bagi Wilayah-Wilayah Persekutuan Kuala Lumpur, Labuan dan Putrajaya, Datuk Seri Khairul Dzaimee Daud, ia akan dipertimbangkan pada masa yang sesuai mengikut perundangan dan peraturan terpakai."Pada mesyuarat yang berlangsung di Istana Negara itu, sebanyak 10 kes rayuan pengampunan telah dipertimbangkan."Mengikut Perkara 42 Perlembagaan Persekutuan, Yang di-Pertuan Agong berkuasa memberi ampun, tunda hukum dan lega hukum terhadap kesalahan yang telah dibicarakan Mahkamah Tentera."Juga, kesalahan yang dilakukan dalam Wilayah Persekutuan," katanya menerusi kenyataan.


Kabinet akan putuskan cadangan naikkan kadar caruman KWSP

PUTRAJAYA, 1 Mei- Cadangan untuk menaikkan kadar caruman Kumpulan Wang Simpanan Pekerja (KWSP) akan diputustakn selepas dirujuk kepada Jemaah Menteri.Perdana Menteri, Datuk Seri Anwar Ibrahim mengesahkan bahawa cadangan itu ada dikemukakan kepadanya “Kita akan bincang dulu. Ini keputusan dasar, ia ada beri kesan kepada kerajaan dan majikan,” kata Anwar kepada media selepas menghadiri Majlis Sambutan Hari Pekerja di sini.Sebelum ini, Majlis Rangkaian Kesatuan Sekerja Antarabangsa Malaysia (UNI-MLC) menggesa kerajaan supaya menaikkan kadar caruman KWSP bahagian majikan daripada 13% kepada 20%.

(Datuk Seri Anwar menyampaikan ucapan pada Sambutan Hari Pekerja 2023 yang bertemakan ‘Pekerja Pemangkin Wadah Malaysia Madani/BERNAMA)


Budak perempuan 3 tahun lemas dalam kolam renang

IPOH, 1 Mei- Seorang kanak-kanak perempuan berusia 3 tahun ditemukan lemas dalam kolam renang milik jiran datuknya di Tambun, di sini, semalam.Ketua Polis Perak, Datuk Seri Mohd Yusri Hassan Basri berkata ketika kejadian mangsa bersama-sama ibunya berada di rumah berkenaan kerana menziarahi ahli keluarga.Manakala bapa mangsa keluar menghantar saudara ke tempat penginapan yang lain."Mangsa ditemukan dalam keadaan terapung oleh abangnya pada pukul 6.30 petang sebelum dibawa ke Hospital Raja Permaisuri Bainun (HRPB) Ipoh untuk tindakan lanjut."Hasil bedah siasat dijalankan mendapati mangsa meninggal dunia akibat mati lemas."Siasatan dibuat mengikut Seksyen 33 (1) Akta Kanak-Kanak 2001 (Akta 611) iaitu membiarkan kanak-kanak tinggal tanpa pengawasan yang berpatutan."Sabit kesalahan boleh didenda tidak melebihi RM5,000 atau dipenjarakan selama tempoh tidak melebihi dua tahun atau kedua-duanya," katanya menerusi kenyataan.Katanya, kejadian tersebut merupakan kes keempat melibatkan mangsa kanak-kanak di Ipoh pada tahun ini.


Kerajaan akan nilai semula gaji penjawat awam - PM

PUTRAJAYA, 1 Mei- Kerajaan memberi jaminan akan melakukan penilaian semula berhubung isu gaji penjawat awam terutama di peringkat rendah.Perdana Menteri, Datuk Seri Anwar Ibrahim meminta penjawat awam agar memberikan sedikit masa bagi menyelesaikan isu tersebut.Jelasnya atas dasar itu segala peruntukan bagi elaun tambahan, kemudahan kesihatan dan pendidikan akan disegerakan sebaik mungkin.Komitmen diberikan Kerajaan Madani meski mengambil alih negara dalam keadaan kewangan yang amat parah."Ini jaminan saya. Kita ambil alih dalam keadaan kewangan yang sangat parah. Hutang negara sebanyak RM1.5 trillion sebahagiannya disebabkan rompakan dan porak peranda sistem ekonomi. Jika mahukan ekonomi berkembang, kita perlu menghapuskan perasuah ini," katanya kepada pemberita di sini.Tambah Anwar lagi, aspek pemikiran yang lebih luas oleh semua pimpinan tertinggi turut ditekankan bagi memberi pengiktirafan dan penghargaan kepada semua pekerja.


Tubuh pasukan petugas khas, atasi isu gangguan pekerjaan - SAMENTA

KUALA LUMPUR, 1 Mei- Persatuan Perusahaan Kecil dan Sederhana Malaysia (SAMENTA) mencadangkan penubuhan pasukan petugas khas khusus bagi menangani cabaran masa depan pekerjaan.Pengerusinya, Datuk William Ng berkata pasukan petugas khas itu merangkumi bukan sahaja agensi kerajaan berkaitan malah industri termasuk Perusahaan Kecil dan Sederhana (PKS)."Teknologi baharu telah menyebabkan gangguan kepada pasaran kerja secara ketara, termasuk fenomena ketidakpadanan dalam kelayakan dan pekerjaan."Situasi itu perlu ditangani segera, seterusnya memastikan isu-isu seperti gaji minimum, undang-undang buruh, keselamatan sosial dan faedah pekerja dapat ditangani dengan lebih baik."Penubuhan pasukan petugas bukan sahaja berupaya menyelesaikan isu gangguan pasaran pekerjaan, malah berperanan memastikan ketersediaan tenaga kerja terlatih bagi menyokong pertumbuhan industri serta membantu perniagaan terutamanya PKS menaik taraf tenaga kerja dan keupayaan digital mereka," katanya menerusi kenyataan.


CUEPACS mahu 30,000 kakitangan kontrak diserap jawatan tetap

PUTRAJAYA, 1 Mei- Kongres Kesatuan Pekerja Dalam Perkhidmatan Awam (CUEPACS) meminta kerajaan mempertimbangkan penyerapan 30,000 kakitangan berstatus kontrak ke dalam sistem perjawatan tetap.Presidennya, Datuk Adnan Mat berkata CUEPACS menerima aduan daripada kakitangan kontrak berkenaan isu itu dan ia telah dibincangkan dengan Jabatan Perkhidmatan Awam (JPA).Jelasnya, satu dasar berhubung kakitangan kontrak juga telah diluluskan kerajaan bagi membolehkan mereka diberi jawatan tetap setelah berkhidmat selama 10 hingga 15 tahun."Kami sebenarnya telah membincangkan dengan JPA satu dasar untuk pekerja kontrak ini dan ia telah diluluskan kerajaan. "Pekerja kontrak ini boleh diberi jawatan tetap apabila mereka telah berada dalam pekerjaan kontrak selama 15 tahun dan ke atas."Cuma, agak malang sebahagian daripada pekerja-pekerja tersebut yang telah melangkaui 10 tahun, kontrak tiba-tiba tidak disambung, sedangkan mereka mampu untuk berkhidmat lima tahun lagi bagi mendapatkan jawatan tetap," katanya kepada pemberita di sini.


Axia baharu selamat, tiada panggilan semula - Perodua

KUALA LUMPUR, 1 Mei- Perodua Axia baharu selamat untuk dipandu dan tiada panggilan semula akan dibuat.Presiden dan Ketua Pegawai Eksekutif Perodua, Datuk Seri Zainal Abidin Ahmad berkata pihaknya tidak akan menghentikan penghantaran bagi kenderaan model baharu tersebut kepada pelanggan.Ia susulan ‘ketidakaturan prosedur’ ujian seperti didedahkan Daihatsu Co. Ltd."Syarikat telah melantik Daihatsu Co.Ltd untuk menjalankan ujian keselamatan bagi menjalankan ujian keselamatan bagi Perodua Axia baharu di Jepun."Ujian disaksikan pihak berkuasa dan agensi yang relevan bagi tujuan penilaian pihak itu."Sebaik sahaja berita mengenai ‘ketidakaturan prosedur’ diterima, Perodua menghubungi pihak terlibat serta merta bagi mengenal pasti sama ada standard keselamatan Perodua Axia baharu turut terjejas atau sebaliknya."Syarikat itu turut diberi jaminan bahawa pensijilan UN-R95 yang diberikan kepada Perodua Axia model baharu tetap sah dan diperakui."Syarikat akan terus memantau situasi tersebut dan akan memaklumkan perkembangan terkini kepada orang ramai," katanya menerusi kenyataan.


Sultan Selangor, Tengku Permaisuri hadir rumah terbuka Aidilfitri negeri

KLANG, 1 Mei- Sultan Selangor dan Tengku Permaisuri Selangor berkenan berangkat ke program Jelajah Kita Selangor Aidilfitri bagi daerah Klang.Ia berlangsung di padang Taman Sri Kerayong, Kapar, di sini malam tadi.Ketibaan Sultan Sharafuddin Idris Shah dan Tengku Permaisuri Norashikin disambut Menteri Besar Datuk Seri Amirudin Shari dan isterinya Datin Seri Masdiana Muhamad.Baginda berdua berkenan meluangkan masa lebih dua jam menjamu selera sambil menonton persembahan artis Siti Nordiana, Haziq dan persembahan tarian kebudayaan pelajar Sekolah Menengah Kebangsaan (SMK) Batu Unjur.Sebelum berangkat pulang, baginda berdua berkenaan menyampaikan duit raya kepada kanak-kanak yang hadir ke rumah terbuka itu.Rumah terbuka itu menerima kunjungan lebih 10,000 tetamu dan turut dimeriahkan dengan rewang sekampung iaitu penyediaan juadah dimasak secara gotong-royong bersama-sama penduduk setempat.


Agong ucap selamat menyambut Hari Pekerja

KUALA LUMPUR, 1 Mei - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan Selamat Hari Pekerja sempena sambutan itu hari ini.Turut menzahirkan ucapan itu ialah Raja Permaisuri Agong Tunku Azizah Aminah Maimunah Iskandariah.Poster ucapan Seri Paduka berdua itu dimuat naik di Facebook Istana Negara.Hari Pekerja disambut pada 1 Mei setiap tahun dan tema sambutan tahun ini ialah Pekerja Pemangkin Wadah Malaysia Madani.


Strok haba, tiada kes kecemasan di Melaka

AYER KEROH, 1 Mei- Tiada kes kecemasan melibatkan strok haba direkodkan di sini setakat ini.Pengarah Jabatan Kesihatan negeri, Datuk Dr Rusdi Abd Rahman berkata orang ramai bagaimanapun masih perlu berwaspada dengan keadaan cuaca di negeri itu.Katanya, aktiviti luar rumah perlu dikurangkan bagi mengelak serangan strok haba."Orang ramai perlu memperbanyakkan pengambilan air ketika cuaca panas."Langkah berjaga-jaga perlu diambil seperti memeriksa Indeks Pencemaran Udara (IPU) kawasan sebelum keluar rumah, menjauhi tempat panas dan mempunyai rehat secukupnya," katanya kepada pemberita di sini.Terdahulu, kerajaan Melaka meminta semua petugas di klinik kesihatan negeri itu bersiap sedia bagi menghadapi kes membabitkan strok haba.


Program Kayuhan Berbasikal MAIPs Peduli, dekatkan rakyat dengan pemimpin

KANGAR, 1 Mei- Program Kayuhan Berbasikal Majlis Agama Islam dan Adat Istiadat Melayu Perlis (MAIPs) Peduli satu program untuk kesihatan, beramah mesra dan berkongsi rezeki.Ia juga dapat mengeratkan hubungan silaturahim antara peserta.Program ini juga dapat mendekatkan lagi rakyat dengan pemimpin.Menteri Kesihatan, Dr. Zaliha Mustafa yang turut menyertai kayuhan tersebut berkata beliau berasa kagum, dapat melihat sendiri kemesraan Pemangku Raja Perlis, Tuanku Syed Faizuddin Putra Jamalullail bersama rakyat jelata."Saya berharap program ini dapat diteruskan dari semasa ke semasa," katanya kepada pemberita di sini.Menerusi Program Kayuhan Berbasikal MAIPs Peduli ini, Tuanku Syed Faizuddin Putra turut berkenan singgah di tiga lokasi kediaman asnaf terpilih sekitar Kampung Kota dan Kampung Guar Syed Alwi bagi menyerahkan sumbangan wang tunai berjumlah RM700 daripada MAIPs.Program kayuhan sejauh 15 kilometer tersebut turut disertai Ketua Pengarah Kementerian Kesihatan Malaysia (KKM), Datuk Dr Muhammad Radzi Abu Hassan, Timbalan Ketua Pengarah Kesihatan (Kesihatan Awam), Dr. Norhayati Rusli dan Timbalan Ketua Pengarah Kesihatan (Perubatan), Dr. Asmayani Khalib.


Majikan perlu hormati hak pekerja - Sivakumar

SUBANG JAYA, 1 Mei- Menteri Sumber Manusia, V.Sivakumar mahukan majikan di seluruh negara menghormati hak pekerja dan mewujudkan persekitaran kerja yang selamat dan kondusif.Katanya, masih terdapat majikan yang enggan mengiktiraf kesatuan sekerja di tempat mereka.Ia secara langsung merumitkan usaha pekerja memperjuang hak mereka."Perkara tersebut perlu diberi perhatian oleh kerajaan."Ini termasuk beberapa isu lain seperti pencen pekerja swasta, jaminan pekerjaan, keselamatan dan kesihatan pekerja serta perlindungan pekerja asing."Kerajaan akan bekerjasama dengan majikan bagi memastikan golongan pekerja berpendidikan rendah mendapat peluang meningkatkan kemahiran dan taraf pendidikan melalui pelbagai latihan dan kursus dari masa ke masa," katanya kepada pemberita di sini.


Penganjuran rumah terbuka erat hubungan pemimpin, rakyat -Zahid

(Timbalan Perdana Menteri, Datuk Seri Dr Ahmad Zahid Hamidi)

PUTRAJAYA, 1 Mei- Penganjuran rumah terbuka dilihat mampu mengeratkan lagi perpaduan antara pemimpin dan rakyat berbilang bangsa.Timbalan Perdana Menteri, Datuk Seri Dr Ahmad Zahid Hamidi berkata, penganjuran itu boleh merapatkan jurang perbezaan di antara kaum di negara ini."Kita boleh meraikan perbezaan dan boleh memberikan keutamaan untuk kesejahteraan rakyat keseluruhannya."Jangan terlalu banyak mempolitikkan kaedah yang akhirnya memberikan kesan yang sangat negatif kepada rakyat," katanya.

(Rumah terbuka Datuk Seri Zahid Hamidi di Putrajaya)

Beliau berkata demikian majlis sambutan aidilfitri di Sri Satria turut dihadiri Perdana Menteri yang turut menyantuni para tetamu pada malam Ahad.


Polis siasat video tular dakwa laporan enggan diterima

IPOH, 1 Mei- Dakwaan individu menerusi video yang tular dalam media sosial bahawa pihak polis enggan menerima laporan untuk tujuan keselamatannya, kini telah dirujuk kepada Bahagian Integriti dan Pematuhan Standard Ibu Pejabat Polis Daerah (IPD) Ipoh untuk siasatan dalaman.

Ketua Polis Daerah Ipoh ACP Yahaya Hassan dalam kenyataan malam ini berkata pihak polis menyambut positif terhadap sebarang maklum balas yang diterima daripada rakyat.

"PDRM (Polis Diraja Malaysia) daerah Ipoh ingin menegaskan bahawa pihak polis tidak pernah dan tidak akan menghalang pengadu untuk membuat laporan polis di mana-mana balai polis di seluruh negara," katanya.

Justeru, beliau menasihati orang ramai supaya tidak membuat sebarang spekulasi mengenai kandungan video berkenaan sehingga menjejaskan siasatan dalaman pihak polis mahupun mendatangkan kegusaran dalam kalangan ahli masyarakat.

Katanya, polis hari ini mengesan satu video berdurasi 35 saat dimuat naik oleh pemilik akaun Twitter @nanmanjoi8715 memaparkan kejadian seorang lelaki (pengguna media sosial TikTok @vikramnaidu4488) mendakwa pihak polis enggan menerima laporan yang hendak diadukan olehnya untuk tujuan keselamatan, yang telah menarik perhatian masyarakat umum. -BERNAMA


Bilik terbakar, wanita warga emas melecur 90 peratus

(Ketua Balai Bomba dan Penyelamat Johor Jaya Saifulbahri Safar/BERNAMA)

JOHOR BAHRU, 1 Mei- Seorang wanita warga emas melecur 90 peratus selepas bilik di bahagian tingkat atas kediamannya di Taman Pelangi Indah, di sini, terbakar, awal pagi tadi. Ketua Balai Bomba dan Penyelamat Johor Jaya Saifulbahri Safar berkata wanita berusia 60 tahun itu dikejarkan ke Hospital Sultan Ismail dengan jentera Perkhidmatan Penyelamatan Perawatan Kecemasan (EMRS) untuk mendapatkan rawatan lanjut. Beliau berkata terdahulu, Pusat Gerakan Operasi (PGO) negeri menerima panggilan kecemasan berhubung kejadian itu pada 3.11 pagi tadi sebelum 14 orang anggota digegaskan ke lokasi kejadian. "Dalam kejadian itu, anak perempuan mangsa yang berusia 36 tahun turut melecur kira-kira dua peratus di tapak tangan serta dagu dan menerima rawatan di hospital yang sama," katanya dalam kenyataan.

(Keadaan bilik di bahagian tingkat atas rumah yang terbakar di Taman Pelangi Indah, Johor Bahru)

Menurutnya, operasi pemadaman menggunakan satu aliran salur bantu mula air tangki pam jentera sehingga api berjaya dipadamkan sepenuhnya.Operasi berjaya ditamatkan sepenuhnya pada 6.02 pagi tadi, kata Saifulbahri. -BERNAMA


KSM akan pinda proses pengiktirafan kesatuan pekerja

KUALA LUMPUR, 1 Mei- Kementerian Sumber Manusia (KSM) akan membuat beberapa pindaan bagi proses pengiktirafan terhadap kesatuan sekerja untuk memberi ruang kepada pekerja memperjuangkan hak mereka dan mendapat keadilan. Menteri Sumber Manusia V. Sivakumar berkata perkara itu akan diberi perhatian oleh kerajaan memandangkan ada dalam kalangan majikan enggan mengiktiraf kesatuan sekerja di tempat mereka.“Saya difahamkan terdapat kes-kes yang majikan enggan mengiktiraf kesatuan sekerja yang diterajui oleh pekerja dan ini merumitkan lagi usaha pekerja dalam memperjuangkan hak mereka,” katanya ketika berucap pada Fiesta di Ambang Malam Hari Pekerja anjuran Kongres Kesatuan Sekerja Malaysia (MTUC) di sini hari ini. Pada masa yang sama, katanya kerajaan juga sedang mengkaji beberapa isu lain termasuk gaji kehidupan wajar, pencen pekerja swasta, jaminan pekerjaan, isu keselamatan dan kesihatan pekerjaan serta isu perlindungan pekerja asing. Sivakumar berkata kerajaan akan berusaha menyelesaikan isu berkenaan sebaiknya sekali gus memastikan semua pekerja di negara ini mendapat perlindungan dan keistimewaan yang setimpal dengan sumbangan mereka.“Isu perlindungan pekerja asing juga memerlukan perhatian dan tindakan lebih lanjut. Kita perlu memastikan bahawa semua pekerja asing di negara ini dilindungi oleh undang-undang dan diberikan hak yang sama seperti pekerja tempatan,” katanya. Beliau berkata selain itu, kerajaan akan bekerjasama dengan majikan yang perlu memastikan golongan pekerja berpendidikan rendah diberikan peluang untuk meningkatkan taraf pendidikan serta kemahiran kerja melalui latihan dan kursus.Langkah itu bagi membantu meningkatkan kemahiran pekerja berkenaan selain memberi mereka peluang mengisi jawatan yang lebih baik serta gaji yang lebih tinggi.

(Menteri Sumber Manusia V. Sivakumar/FOTO FAIL BERNAMA)

Pada masa sama, beliau turut menyeru semua majikan di negara ini agar menghormati hak pekerja dan memastikan mereka dapat bekerja dalam persekitaran yang selamat dan kondusif.“Kerajaan akan terus memperkenalkan dasar-dasar dan perubahan undang-undang yang memastikan keselamatan, kesejahteraan dan hak-hak pekerja dari semasa ke semasa,” katanya.  -BERNAMA


Sahkan maklumat, sumber sebelum terbit berita -Fahmi

KUALA LUMPUR, 1 Mei- Semua pengamal media diingatkan supaya sentiasa mengesahkan maklumat dan sumber sebelum menerbitkan sesuatu berita agar tidak menimbulkan sebarang isu.Menteri Komunikasi dan Digital Fahmi Fadzi dalam ciapan di Twitternya mengulang siar hantaran Datuk Seri Siti Nurhaliza Taruddin yang menafikan satu berita palsu mengaitkan dirinya dengan sebuah majlis politik di Kedah.“Berita palsu ini tersebar sejak semalam dan telah menjadi fitnah yang merebak jauh ke pelbagai komuniti, malah ada yang percaya dan ada juga yang jadikannya bahan politik," katanya.Justeru, Fahmi berkata, tindakan undang-undang juga boleh diambil oleh agensi penguatkuasaan sekiranya didapati berlaku sebarang pelanggaran.Fahmi dalam balasan komen juga menyatakan Suruhanjaya Komunikasi dan Multimedia Malaysia (MCMC) sedang meneliti laman website yang kerap menyiarkan berita palsu dan berunsur fitnah.|Fahmi turut membuat catatan perkara sama di akaun facebook miliknya.

(Status dimuat naik di Instagram Story milik Siti Nurhaliza)

Siti Nurhaliza menerusi perkongsian di Instagram story, mendedahkan tindakan pihak tidak bertanggungjawab yang menggunakan nama beliau dengan membuat akaun Facebook palsu dan menyebarkan kenyataan berhubung kehadirannya untuk memeriahkan sebuah majlis di Kedah yang didakwa majlis politik.Kenyataan palsu itu kemudiannya digunakan sebuah portal hiburan untuk dijadikan bahan berita bertajuk ‘Siti Nurhaliza tak sangka rumah terbuka jadi majlis politik’ yang disiarkan hari ini."Siapalah yang pandai-pandai edit fake news ini, gunakan nama Facebook saya (yang verified) dan forward merata-rata dan yakinkan orang ini (adalah) posting sebenar. Ini fake.“Cukuplah semua perkara nak dibuat macam ini. Saya ini penyanyi, hiburkan semua orang. Bulan Syawal ini, bulan jalinkan silaturrahim bukan buat sebarkan berita palsu," katanya menerusi ruangan Instagram.


10 cedera kemalangan libatkan tiga buah kenderaan

ENDAU, 30 April - 10 cedera dalam kemalangan membabitkan tiga buah kenderaan di jalan Felda Endau-Mersing, di Johor, pagi tadi.Kejadian melibatkan tiga buah kereta jenis Toyota Vios, Toyota Camry dan Hyundai.Menurut Komander Operasi, Penolong Penguasa Bomba (PPgB), Mohd Alias Hussin Pusat Gerakan Operasi (PGO) JBPM Negeri Johor menerima panggilan kecemasan kemalangan jalan raya melalui talian MERS 999 pada pukul 9:49 pagi.

"Anggota bomba daripada BBP Endau seramai lapan orang bersama satu jentera LFRT dan satu kenderaan Utiliti Hilux telah digerakkan ke lokasi kejadian sebaik panggilan diterima."Terdapat 10 orang mangsa yang terlibat dalam kemalangan itu. Kesemua mangsa mengalami kecederaan, namun tidak tersepit," katanya dalam hantaran di Facebook JBPM.Tambah Alias, anggota bomba telah bertindak memberikan bantuan kepada pihak Kementerian Kesihatan (KKM) untuk memindahkan mangsa ke bahu jalan dan membantu mengangkat mangsa ke dalam ambulans . Katanya, operasi menyelamat ditamatkan pada pukul 11:58 pagi.


Anwar zahir ucapan takziah buat keluarga Hardi M. Ariffin

KUALA LUMPUR, 30 April- Perdana Menteri, Datuk Seri Anwar Ibrahim menzahirkan ucapan takziah kepada keluarga pengasas Dewan Da'wah Islamiyah Indonesia (DDII) Hardi M. Arifin yang telah kembali ke rahmatullah hari ini.Anwar menerusi hantaran di laman Facebooknya mengutuskan salam takziah buat keluarga dan sahabat-sahabat di Indonesia dan mendoakan agar Allahyarham diberikan ganjaran dan tempat yang terbaik oleh Allah SWT.“Almarhum Pak Hardi yang saya kenali merupakan pembina Dewan Da'wah Islamiyah Indonesia (DDII) bersama Pak Natsir serta terlibat dalam mengasaskan Universitas Ibnu Khaldun, Bogor.

Pengasas Dewan Da'wah Islamiyah Indonesia (DDII) Hardi M. Arifin  FOTO FB anwaribrahimofficial

“Saya utuskan salam takziah buat keluarga dan teman-teman di Indonesia yang saya pasti amat terkesan dengan kehilangan Almarhum Pak Hardi yang amat kita kasihi,” katanya.Hardi, 84, merupakan aktivis Pelajar Islam Indonesia (PII) dan Gerakan Pemuda Islam Indonesia (GPII) tahun 60-an.


Anwar hadir ke Majlis Sambutan Aidilfitri TPM

PUTRAJAYA, 30 April- Perdana Menteri, Datuk Seri Anwar Ibrahim tiba di Majlis Sambutan Aidilfitri Timbalan Perdana Menteri yang juga Menteri Kemajuan Desa dan Wilayah Datuk Seri Dr Ahmad Zahid Hamidi serta isteri, Datin Seri Hamidah Khamis pada pukul 6.20 petang. Kehadiran Perdana Menteri disambut Datuk Seri Dr Ahmad Zahid di kediamannya di Seri Satria, di sini. Majlis Sambutan Aidilfitri tersebut diraikan penuh kemeriahan dengan kehadiran menteri-menteri Kabinet, timbalan-timbalan menteri, Perwakilan Asing, ketua-ketua kementerian dan orang ramai. Menurut Ahmad Zahid, majlis ini bertujuan meningkatkan rasa keharmonian dalam masyarakat berbilang kaum di negara ini.

Majlis Sambutan Aidilfitri ini berlangsung dari pukul 4.00 petang sehingga 11.00 malam.Turut hadir, Menteri Komunikasi Dan Digital, Ahmad Fahmi Mohamed Fadzil, Menteri Pendidikan Tinggi, Datuk Seri Mohamed Khaled Nordin dan Timbalan Menteri Kewangan, Datuk Seri Ahmad Maslan.

Bagaimanapun, majlis ini dibuka kepada orang awam bermula pukul 8.00 malam.Ia dijangka bakal dihadiri lebih 5,000 pengunjung yang terdiri daripada pelbagai kaum dan bangsa.


Keputusan pembahagian kerusi PRN ditentukan selepas DUN dibubar - Tok Mat

RANTAU, 30 April- Pembahagian kerusi antara parti Barisan Nasional (BN) dengan Pakatan Harapan (PH) dalam menghadapi Pilihan Raya Umum (PRU) Dewan Undangan Negeri (DUN) akan ditentukan selepas DUN dibubarkan.Timbalan Pengerusi BN, Datuk Seri Mohamad Hasan berkata, rundingan antara dua blok parti berkenaan akan diadakan bagi mendapatkan keputusan bersama berkenaan agihan kerusi DUN.Jelasnya, rundingan di peringkat negeri sedang berjalan, namun keputusan agihan tersebut akan ditentukan di peringkat pusat."Pembahagian kerusi itu memang belum kita buat lagi kerana saya dah maklum tempoh hari, biar kita buat gerak kerja dulu. "Kalau kita cerita pasal kerusi nanti memang akan masalah. "Kerusi ini esok kita buat pembahagian selepas Dewan Undangan Negeri dibubarkan. "Buat masa ini, kita tiada pilihan apa-apa lagi," katanya.Beliau berkata demikian ketika ditemui pemberita di Majlis Rumah Terbuka Aidilfitri anjuran Menteri Pertahanan itu, di sini.

(Timbalan Pengerusi BN, Datuk Seri Mohamad Hasan)

Berita berkaitan:5,000 pengunjung hadir rumah terbuka Tok Mat

Kira-kira 5,000 pengunjung hadir memeriahkan majlis Aidilfitri itu selepas tiga tahun ia tidak dianjurkan ekoran penularan wabak COVID-19.Timbalan Perdana Menteri, Datuk Seri Dr Zahidh Hamidi turut meluangkan masa menyantuni masyarakat setempat dalam majlis sama.Selain itu, turut hadir adalah Menteri Luar, Datuk Seri Zambry Abdul Kadir dan Spekaer DUN Negeri Sembilan, Datuk Zulkefly Mohamad Omar.


Majikan perlu sedia struktur kemajuan kerjaya untuk pekerja - MEF

KUALA LUMPUR, 30 April - Majikan perlu bertindak menyediakan struktur kemajuan kerjaya bagi pekerja masing-masing.Ini bagi membolehkan perkembangan kerjaya jangka panjang sekali gus menarik dan mengekalkan bakat dalam organisasi.Presiden Persekutuan Majikan-Majikan Malaysia (MEF), Datuk Dr Syed Hussain Syed Husman berkata majikan juga perlu mempunyai disiplin dalam mewujudkan amalan tempat kerja yang adil serta bertanggungjawab.Beliau berkata, pekerja juga perlu dilayan secara adil dan saksama serta memastikan tiada sebarang diskriminasi berlaku di tempat kerja.

"Kemampuan pekerja dalam menunaikan tanggung jawab juga perlu diiktiraf dan diberi ganjaran berdasarkan merit. Malah, sebagai majikan, kita perlu sentiasa menyediakan tempat kerja yang selamat dan sihat, pekerja dilatih serta berkemahiran untuk melakukan kerja masing-masing.

"Kita perlu memastikan gaji dan manfaat yang diberikan adalah sejajar dengan kadar pasaran, risiko dan kebertanggungjawaban pekerjaan tersebut," katanya menerusi kenyataan bersempena sambutan Hari Pekerja esok.Syed Hussain berkata, pekerja juga diharap untuk mematuhi kehendak organisasi kerja masing-masing dan keamanan serta keharmonian industri perlu dikekalkan bagi membolehkan negara terus maju.


40,000 pengunjung hadir rumah terbuka Tok Mat

RANTAU, 30 April- Seramai 40,000 pengunjung hadir ke rumah terbuka Menteri Pertahanan, Datuk Seri Mohamad Hasan di Kampung Tanjung, di sini.Menurut beliau, acara yang dianjurkan itu mendapat sambutan baik daripada masyarakat setempat sekali gus turut mengingatkan orang ramai supaya kekal mengamalkan pemakaian pelitup muka."Alhamdulillah ramai sangat orang, dari pukul 8.00 pagi orang sudah datang."Saya ucap banyak terima kasih kepada semua yang sudi hadir. "Agaknya sudah tiga tahun tidak buat disebabkan oleh pandemik COVID-19. "Tahun ini walaupun kita telah jadi endemik, saya harap supaya kita masih terus berhati-hati, terutamanya di tempat yang ramai macam ini," katanya.Beliau berkata demikian kepada pemberita ketika ditemui di Rantau.

Tambah beliau, juadah yang dihidangkan tidak ditempah, namun dibantu oleh orang kampung yang bertungkus lumus melakukan persiapan.Hidangan masakan seperti rendang, gulai perut, gulai tulang dan pajeri nanas menjadi kesukaan orang ramai.Dalam pada itu, turut hadir adalah Timbalan Perdana Menteri, Datuk Seri Dr. Ahmad Zahid Hamidi.


Bank komersial sendiri, mudahkan pembiayaan PKS - Abang Johari

KUCHING, 30 April - Cadangan kerajaan Sarawak untuk mewujudkan bank komersialnya sendiri baru-baru ini bertujuan memudahkan usahawan Perusahaan Kecil dan Sederhana (PKS) mendapat pembiayaan kewangan, sekali gus meningkatkan penglibatan mereka dalam perkembangan ekonomi.Premier Sarawak, Tan Sri Abang Johari Tun Openg berkata memandangkan sektor ekonomi Sarawak dijangka meningkat, adalah penting bagi kerajaan mencari jalan membantu PKS untuk turut sama memajukan sektor berkenaan.

“Masalahnya adalah mereka tidak dapat pinjaman kewangan walaupun projek bagus. Oleh itu, saya sedang berusaha mungkin dalam tahun ini atau akhir tahun (bagi membolehkan) Sarawak mempunyai bank komersialnya sendiri," katanya ketika berucap pada majlis sambutan Aidilfitri di Gedong, kira-kira 90 kilometer dari sini, hari ini.Abang Johari berkata setakat ini cadangan penubuhan tersebut masih di peringkat perbincangan dan beliau akan berusaha untuk merealisasikan perkara itu."Saya tidak dapat nak umumkan lagi (perinciannya)...kena bincang dahulu dengan majoriti (pihak yang berkaitan). Saya yakin (bank) ini akan menjadi pemangkin kepada industri kecil dan sederhana," katanya.Pada Selasa lepas, Abang Johari dilaporkan berkata bahawa sebuah institusi kewangan akan diwujudkan di Sarawak bagi membantu usahawan kecil dan sederhana menceburi ekonomi baharu.Beliau juga dilaporkan berkata bahawa butiran lanjut mengenai institusi terbabit akan diumumkan dalam tempoh dua bulan akan datang.-BERNAMA


Sarjan wanita cedera parah dalam kemalangan

KEMAMAN, 30 April- Seorang Penolong Pegawai Penyiasat Narkotik cedera parah selepas dilanggar sebuah kenderaan di Jalan Dato, Chukai, di sini, pagi tadi. Dalam kejadian kira-kira pukul 11.30 pagi tadi, mangsa cedera tersebut dikatakan dalam perjalanan menuju ke tempat kerja di Ibu Pejabat Polis Daerah Kemaman. Ketua Polis Daerah Kemaman, Superintendan Hanyan Ramlan berkata, mangsa cedera, Marina Ahmad, 36, menunggang motosikal jenis Yamaha LC dalam perjalanan ke IPD Kemaman dilanggar oleh Zamzuri Hanafi, 51, yang memandu kenderaan jenis Proton Saga. Menurut Hanyan Ramlan, suspek tersebut, difahamkan telah berhenti di rumah ibu mertua di Jalan Dato dalam keadaan marah serta berlaku pertelingkahan dan kes punca pergaduhan adalah perebutan harta. Suspek tersebut telah mengeluarkan sebatang kayu lalu mengetuk di bahagian bonet hadapan bumbung kenderaan lalu ibu mertuanya masuk ke dalam kenderaan untuk menyelamatkan diri dan bergegas ke balai polis Chukai. Hanyan Ramlan berkata, sewaktu ibu mertua melarikan diri, suspek tersebut cuba mengekori dan memotong kereta dengan secara berbahaya terhadap pengguna jalan raya. Dalam kejadian tersebut, sebuah motosikal Yamaha LC yang ditunggang oleh anggota polis berpangkat sarjan datang dari arah bertentangan lalu bergesel dengan kereta yang dipandu suspek. Jelas Hanyan Ramlan, akibat jarak terlalu dekat, motosikal tersebut tidak sempat mengelak dan hilang kawalan.

Kemudiannya berlaku kemalangan dan suspek melarikan diri dengan kenderaan yang tidak pasti nombor pendaftaran. Mangsa yang cedera dipercayai patah di bahagian bahu kanan dan telah dibawa ke Hospital Kemaman untuk menerima rawatan lanjut. Suspek tersebut berjaya ditangkap pada kira-kira pukul 2.15 petang tadi di kawasan perkampungan Ibok kira-kira jarak 18 kilometer dari tempat kejadian. Menurut Hanyan Ramlan, kes diklasifikasi di bawah Seksyen 42 (1) APJ 1987.


Beraya sakan, Zeus dan Luna turut berpakaian sedondon

KUALA LUMPUR, 30 April - Persiapan menyambut Aidilfitri sememangnya menjadi kelaziman kepada semua masyarakat yang meraikannya.Tidak kira tua atau muda, semuanya akan bergaya sakan dengan seragam baharu.Tidak ketinggalan, bagi pencinta kucing, si comel itu juga perlu digayakan bagi ‘menyambut’ lebaran bersama tuannya.Pemilik kucing, Muizz Nasruddin berkata sudah menjadi rutin harian sejak 3 tahun lalu untuk menjaga dua ekor kucing yang dikenali sebagai Zeus dan Luna.

"Dari segi pemakanan, minuman, ubat kena fikir semua itu untuk kucing bukan itu sahaja dia ada rutin-rutin setiap bulan yang kita kena buat...kena bawa pergi klinik...dia ikut kemampuan masing-masing untuk kucing itu," katanya.

Atas faktor sayangkan kucing juga, kucing kesayangannya itu turut dibelikan pakaian khas sedondon dengan songkok sempena Aidilfitri yang disambut minggu lalu."Sudah macam anak sendirikan, saya adalah buat persiapan raya dimana saya akan beli baju-baju raya untuk kucing-kucing saya. Tahun lepas baju raya warna biru, tahun ini warna krim-krim kuning. Jadi saya sudah belikan untuk mereka, hari raya pertama saya pakaikan dan ambil gambar," kata Muizz.Bagi Muizz saat bersama Zeus dan Luna semestinya menjadi saat manis saban tahun setiap kali tibanya hari raya selain menyambutnya bersama keluarga sendiri.


Sultan Kedah berkenan berangkat ke Majlis Sambutan Aidilfitri

ALOR SETAR, 30 April- Sultan Kedah, Al-Aminul Karim Sultan Sallehuddin Almarhum Sultan Badlishah berkenan berangkat ke Majlis Sambutan Aidilfitri Ke Bawah Duli Yang Maha Mulia Tuanku Sultan Kedah yang berlangsung di Dewan Seri Negeri, Wisma Darulaman, di sini. Keberangkatan baginda disambut Menteri Besar Kedah, Datuk Seri Muhammad Sanusi Md Nor dan Setiausaha Kerajaan Negeri Kedah, Datuk Norizan Khazali.Berangkat sama, Raja Muda Kedah, Tengku Sarafudin Badlishah Ibni Al-Aminul Karim Sultan Sallehuddin dan Tunku Mahkota Kedah, Tunku Shazudin Ariff ibni Al-Aminul Karim Sultan Sallehuddin.Sebelum jamuan bermula, baginda Tuanku Sallehuddin dipersembahkan pulut kuning dan kek sempena Hari Keputeraan Sebenar baginda yang ke-81.

Baginda turut berkenan memotong pulut kuning dan kek berkenaan.Selain menjamu selera, baginda dan tetamu jemputan dihiburkan dengan persembahan nyanyian.Pelbagai juadah lazat dan enak dihidangkan termasuklah lemang, rendang dan aneka kuih muih.


DPMM Labuan sedia jalin kerjasama dengan DPMM peringkat pusat

LABUAN, 30 April - Dewan Perniagaan Melayu Malaysia (DPMM) Labuan sedia menjalinkan kerjasama erat dengan DPMM di peringkat pusat bagi mencapai hala tuju dalam memperkembangkan aliran perniagaan dari peringkat domestik ke serantau, khususnya ekonomi di Labuan.Yang Di-Pertua DPMM, Datuk Suhaili Abdul Rahman berkata DPMM Labuan memainkan peranan penting dalam menyumbang kepada pembangunan ekonomi di wilayah ini untuk membantu usahawan melayu.

"Sistem perdagangan tukar barang telah dikembalikan semula untuk kudat dan Wilayah Persekutuan Labuan. Jadi ini merupakan satu isyarat baharu bahawa potensi ekonomi untuk Labuan sudah ada."InsyaAllah DPMM dengan kerjasama DPMM pusat kita akan pastikan ahli-ahli kita yang ada di Labuan tidak ketinggalan," katanya dalam sidang media selepas Mesyuarat Agung Luar Biasa DPMM, di sini.Tambah Suhaili, usahawan perlu melangkah ke hadapan dan menambah kemahiran agar dapat menjana peluang yang lebih luas seiring perubahan cabaran global perniagaan.


Hajiji jalani prosedur buang batu karang minggu depan

KOTA KINABALU, 30 April- Ketua Menteri Sabah, Datuk Seri Hajiji Noor dijadual menjalani prosedur kecil bagi membuang batu karang minggu depan.Pejabat Ketua Menteri Sabah dalam satu kenyataan memaklumkan beliau mengalami kesakitan namun dalam keadaan sihat.Menurut kenyataan itu, pekulasi mengenai keadaan kesihatan Ketua Menteri tersebar sejak beberapa hari lepas dan beliau mengucapkan terima kasih atas keprihatinan dan doa semua.Sementara itu, dalam kenyataan sama, memaklumkan Hajiji turut menghadiri Majlis Rumah Terbuka Hari Raya Aidilfitri Kerajaan Sabah di Pusat Konvensyen Antarabangsa Sabah.

Turut hadir ke majlis berkenaan Yang Dipertua Negeri Sabah Tun Juhar Mahiruddin dan Perdana Menteri Datuk Seri Anwar Ibrahim.Pada majlis tersebut, Ketua Menteri turut menyampaikan sumbangan Hari Raya kepada lebih 70 orang kurang berkemampuan termasuk dari rumah orang tua, Persatuan Orang Buta, Persatuan Orang Pekak, rumah kebajikan dan anak yatim.


AMK bantah Zahid di Himpunan MADANI adalah palsu - Fahmi Fadzil

KUALA LUMPUR, 30 April - Kenyataan media kononnya dikeluarkan oleh Angkatan Muda Keadilan (AMK) Alor Setar berhubung Himpunan MADANI Kedah 2023, adalah palsu.Menteri Komunikasi dan Digital (KKD) Fahmi Fadzil menafikan perkara itu menerusi hantaran di Facebook rasminya hari ini.Katanya, kenyataan palsu itu disebarkan oleh pemilik akaun Telegram 'Edisi Siasat'."Harap maklum, akaun Telegram bernama ‘Edisi Siasat’ ini sebar info palsu. Jangan terpedaya."Sekali baca pun boleh nampak ‘kenyataan media’ ini salah format dan direka-reka pihak yang benci Kerajaan Perpaduan," katanya yang juga Pengarah Komunikasi Pakatan Harapan (PH).Menerusi hantaran di Telegram 'Edisi Siasat', kenyataan media itu kononnya dikeluarkan oleh AMK mendakwa membantah kehadiran Timbalan Perdana Menteri Datuk Seri Dr Ahmad Zahid Hamidi di Himpunan MADANI Kedah 2023.Dalam pada itu, AMK turut menyiarkan poster penafian kenyataan media berkenaan menerusi hantaran di Facebook hari ini.Sementara itu, memetik laporan Harapan Daily, Ketua AMK Negeri, Dr Taufiq Johari berkata pihaknya tidak pernah mengeluarkan sebarang kenyataan berkenaan dan sudah membuat penafian dakwaan tersebut dalam akaun rasmi sayap parti.


Remaja lelaki tunggang motosikal buat aksi 'wheelie' mengaku salah

KOTA BHARU, 30 April- Remaja lelaki berusia 17 tahun yang menunggang motosikal secara berbahaya mengaku bersalah di Mahkamah Majistret Kota Bharu hari ini selepas pertuduhan dibuat di hadapan Majistret Muhammad Fitri Mokhtar.Mengikut pertuduhan, remaja berkenaan bekerja sebagai buruh kasar didakwa menunggang motosikal jenis Honda C 100 B dengan cara mengangkat tayar hadapan yang berbahaya kepada diri sendiri dan pengguna jalan raya lain di Jalan Kota Bharu-Kuala Terengganu di sini pada jam 12.00 tengah hari, pada 22 April lalu.Pendakwaan dibuat mengikut Seksyen 42(1) Akta Pengangkutan Jalan 1987 (Akta 333) dan boleh dihukum bawah peruntukan sama.

(Gambar yang tular di media sosial)

Timbalan Pendakwa Raya Nursyafiqah Mohamad mengendalikan pendakwaan tersebut dan remaja itu diwakili peguam Yayasan Bantuan Guaman Kebangsaan Kelantan, Nor Zaimah Mohamed.Mahkamah membenarkan tertuduh diikat jamin berjumlah RM900.00 dengan seorang penjamin dan tertuduh menjelaskan jaminan tersebut.Kes ditetapkan untuk sebutan semula pada 20 Jun bagi mendapatkan laporan akhlak.Terdahulu, tular satu video yang memaparkan pasangan suami isteri melakukan aksi 'wheelie' di Jalan Kota Bharu-Kuala Terengganu sebelum mereka tampil menyerah diri di Ibu Pejabat Polis Daerah (IPD) Kota Bharu semalam.Bagaimanapun isterinya yang berusia 16 tahun yang sedang hamil dua bulan setengah dibebaskan sebagai saksi pertuduhan.


PM hadiri Majlis Rumah Terbuka Aidilfitri Kerajaan Sabah

(Perdana Menteri Datuk Seri Anwar Ibrahim bersalaman dengan orang ramai ketika hadir pada Majlis Rumah Terbuka Aidilfitri Kerajaan Negeri Sabah/BERNAMA)

KOTA KINABALU, 30 April- Kira-kira lebih 20,000 masyarakat sekitar Kota Kinabalu hadir memeriahkan Majlis Rumah Terbuka Malaysia Madani, anjuran Kerajaan Negeri Sabah bersempena sambutan Hari Raya Aidilfitri 2023.Perdana Menteri, Datuk Seri Anwar Ibrahim tiba sekitar 11.00 pagi di Lapangan Antarabangsa Kota Kinabalu.Program diadakan di Pusat Konvensyen Antarabangsa Sabah (SICC), Kota Kinabalu, bermula 10.00 pagi hingga 2.00 petang.Majlis Rumah Terbuka Aidilfitri Kerajaan Sabah 2023 juga turut dihadiri Yang di-Pertua Negeri, Tun Juhar Mahiruddin dan isteri Toh Puan Norlidah RM Jasni dan Ketua Menteri Sabah, Datuk Seri Hajiji Noor.

(Perdana Menteri Datuk Seri Anwar Ibrahim bersama Datuk Seri Hajiji Noor ketika hadir pada Majlis Rumah Terbuka Aidilfitri Kerajaan Negeri Sabah/BERNAMA)


Fokus tiga KPI menerusi Pelan Induk OSH 2020-2025 mampu dicapai

KUALA LUMPUR, 30 April- Tiga Petunjuk prestasi Utama (KPI) yang diberi tumpuan menerusi Pelan Induk Keselamatan dan Kesihatan Pekerjaan (OSH) 2021-2025, mampu dicapai menjelang hujung tahun 2025.Keyakinan itu disuarakan Pengarah Jabatan Keselamatan dan Kesihatan Pekerjaan Wilayah Persekutuan Kuala Lumpur dan Putrajaya, Ir Zamzurin Maarof.Tambah beliau, KPI tersebut bertujuan mengurangkan kadar kemalanga maut sehingga 2.93 peratus bagi setiap 100,000 pekerja, di samping mengurangkan kadar kecederaan kepada 2.13 peratus bagi 1,000 pekerja dan meningkatkan diagnosis penyakit pekerjaan dan pelaporan sehingga 30 peratus.

(Pengarah Jabatan Keselamatan dan Kesihatan Pekerjaan Wilayah Persekutuan Kuala Lumpur dan Putrajaya, Ir Zamzurin Maarof)

Justeru semua pihak diharap terus menyokong dan berkerjasama melindungi hak pekerja dalam persekitaran kerja yang selamat, sihat dan kondusif sekali gus mewujudkan budaya keselamatan dan kesihatan pekerjaan baik."Kita amat berharap insya-Allah dengan adanya sokongan pihak majikan dan industri dan berdasarkan pada dua tahun yang lepas memang kita berada di landasan yang betul dan insya-Allah menjelang hujung tahun 2025, tiga KPI itu kita harap kita akan capai", katanya.Ir Zamzurin berkata demikian dalam rancangan Selamat Pagi Malaysia.


Ibu bapa perlu lebih peka kesihatan anak-anak pada musim perayaan

AYER KEROH, 30 April- Ibu bapa perlu lebih peka dengan situasi sekeliling dan kesihatan anak-anak ketika musim perayaan ini.

Pengarah Jabatan Kesihatan negeri Melaka, Datuk Dr Rusdi Abd Rahman berkata, ia bagi mengelak penularan COVID-19 terutama menjelang pembukaan semula persekolahan pada 2 Mei.Beliau berkata walaupun kes COVID-19 di Melaka menunjukkan penurunan minggu lalu, namun langkah berjaga-jaga masih perlu diambil oleh semua pihak terutama ibu bapa.

(Pengarah Jabatan Kesihatan negeri Melaka, Datuk Dr Rusdi Abd Rahman)

Jelas beliau, sekiranya kerjasama tidak diberikan, terdapat kemungkinan lonjakan kes akan berlaku selepas minggu persekolahan bermula."Ada kemungkinan kalau kita tidak memberi kerjasama ada kemungkinan isu-isu ini akan meningkat semula. Untuk pengetahuan pada minggu lepas telah ada empat kluster di asrama penuh, jadi kita bimbang bila sesi persekolahan bermula, kluster tersebut meningkat kalau tak bagi kerjasama", katanya kepada media ketika ditemui di Ayer Keroh.Mengulas lanjut katanya, kes COVID-19 di Melaka pada minggu terakhir Ramadan merekodkan sebanyak 552 kes dan turun kepada 381 kes pada minggu pertama Aidilfitri.Justeru, beliau menggalakkan orang ramai untuk memakai pelitup muka sekiranya berada di tempat awam dan melakukan ujian kendiri COVID-19 sekiranya mempunyai simptom seperti demam, selsema dan sakit tekak.


Selangor pertimbang tawar Rumah Selangorku kepada penduduk Kg. Koskan Tambahan

HULU SELANGOR, 30 April- Rumah Selangorku bakal ditawarkan kepada penduduk Kampung Koskan Tambahan, Serendah di Batang Kali apabila mereka diarah mengosongkan kawasan terbabit, Sabtu lalu.

Menurut Menteri Besar Selangor, Datuk Seri Amirudin Shari, kerajaan negeri prihatin dengan nasib dialami penduduk yang tinggal berhampiran rizab sungai di kawasan berkenaan.

(Menteri Besar Selangor, Datuk Seri Amirudin Shari)

"Sebagaimana kenyataan yang dikeluarkan oleh pejabat tanah dan daerah, saya perlu meneliti semula sebab ada sebahagian daripada penghuni di kampung tersebut telah bersedia menerima tawaran gred duti yang telah ditawarkan oleh pihak pemaju dan dalam masa sama ada yang tidak mahu dan yang tidak mahu ini kita akan tawarkan Rumah Selangorku", katanya.Tambah Amirudin, kerajaan Negeri juga bersedia menjadi perantara kepada penduduk dan wakil syarikat supaya masalah berkenaan dapat diselesaikan dengan cara baik.Beliau berkata demikian selepas menghadiri Rumah Terbuka Jelajah Kita Selangor Aidilfitri di Padang Taman Awam Hulu Bernam, Hulu Selangor, malam tadi.Pada majlis itu, seramai 10,000 pengunjung hadir memeriahkan rumah terbuka dan sebanyak 30 gerai menghidangkan aneka juadah raya antaranya sate, lemang dan nasi impit.Artis jemputan, Jay Jay dan Iman Troye turut menghiburkan pengunjung.


Pembangunan ekonomi Pasir Salak, manfaat untuk penduduk setempat

KAMPUNG GAJAH, 30 April- Beberapa projek pembangunan dan kerja menaik taraf infrastruktur di dalam kawasan Parlimen Pasir Salak diumumkan Timbalan Perdana Menteri, Datuk Seri Dr Ahmad Zahid Hamidi.Beliau yang juga Menteri Kemajuan Desa dan Wilayah (KKDW) berkata projek-projek terbabit berdasarkan keperluan semasa yang akan memberi manfaat kepada penduduk setempat."Projek perhubungan jalan desa, naik taraf jalan-jalan kampung dalam Parlimen Pasir Salak menelan belanja RM2 juta. Peruntukan diluluskan sebanyak RM2.5 juta. Permohonan baik pulih dan menaik taraf Kompleks Sejarah Pasir Salak kepada Kementerian Pelancongan, Seni dan Budaya akan dibincangkan," katanya kepada pemberita di sini.Turut diluluskan projek bekalan air luar bandar di zon anak sungai dan kerja menaik taraf struktur bangunan Maktab Rendah Sains Mara (MRSM) Pasir Salak.Peruntukan RM2 juta turut diluluskan bagi membina semula rumah kedai di Pekan Kecil Seberang Perak yang musnah dalam kebakaran Februari lepas.Dalam pada itu, Ahmad Zahid turut mengumumkan jalan dan jambatan dari Bagan Datuk ke Kampung Sejagop akan dibuka sepenuhnya kepada pengguna pada 31 Mei ini.

(Peruntukan RM2 juta turut diluluskan bagi membina semula rumah kedai di Pekan Kecil Seberang Perak yang musnah dalam kebakaran Februari lepas)


Kedah berpotensi berkembang bersama negeri-negeri lain

ALOR SETAR, 30 April- Perdana Menteri, Datuk Seri Anwar Ibrahim mengakui Kedah yang dikenali sebagai Jelapang Padi, berpotensi berkembang bersama negeri-negeri lain jika dapat diuruskan dengan baik.Antara lain dalam sektor pembuatan, Kedah mempunyai Kulim Hi-Tech Park (KHTP) sebagai pemangkin yang telah dikenali sebagai taman perindustrian yang mantap di dunia.Di samping usaha kerajaan untuk membina pelabuhan di Sanglang yang terletak di sempadan Kedah dengan Perlis, akan diteruskan.Selain lintasan pelabuhan darat yang sedang direncanakan."Ia dapat mengangkat kedudukan Kedah, Perlis bersama Pulau Pinang dan Perak sebagai negeri yang lebih maju. Bagaimanapun ia harus diurus dengan baik serta mempunyai kerjasama rapat dan mantap antara kerajaan negeri dengan Persekutuan," katanya kepada pemberita di sini.


Rumah Terbuka Malaysia Madani, hampir 60,000 pengunjung hadir

ALOR SETAR, 30 April- Hampir 60,000 pengunjung hadir ke majlis Rumah Terbuka Malaysia Madani, sekaligus mencapai sasaran lebih 25,000 pengunjung. Kehadiran luar jangka pengunjung itu jelas menunjukkan sambutan positif diterima walaupun penganjurannya berlangsung di luar Lembah Klang, seperti tradisi. Perdana Menteri, Datuk Seri Anwar Ibrahim mengakui penganjuran majlis itu di sini kali pertama diadakan besar-besaran bersama rakyat. "Penganjuran ini sebagai penghargaan Kerajaan Perpaduan kepada rakyat dan mengeratkan hubungan silaturahim tanpa mengira kaum, politik mahupun agama," katanya kepada pemberita di sini.Penganjuran rumah terbuka itu akan diteruskan di lima lagi lokasi membabitkan Pulau Pinang, Negeri Sembilan, Kelantan, Terengganu dan berakhir di Selangor.


Penduduk Kampung Koskan Tambahan akan ditawarkan Rumah Selangorku

HULU SELANGOR, 30 April- Rumah Selangorku bakal ditawarkan kepada penduduk Kampung Koskan Tambahan, Serendah di Batang Kali.Kesemua mereka telah diarah mengosongkan kawasan terbabit.Menurut Menteri Besar Selangor, Datuk Seri Amirudin Shari pihaknya prihatin dengan nasib dialami penduduk yang tinggal berhampiran rizab sungai di kawasan berkenaan."Kita akan mendapatkan maklumat penerima oleh wakil pihak kerajaan negeri."Kerajaan negeri bersedia menjadi perantara kepada penduduk dan wakil syarikat supaya masalah ini dapat diselesaikan dengan baik,” katanya kepada pemberita selepas menghadiri Rumah Terbuka Jelajah Kita Selangor Aidilfitri di Padang Taman Awam Hulu Bernam, di sini malam tadi.Pada majlis itu, seramai 10,000 pengunjung hadir memeriahkan rumah terbuka dengan 30 gerai menghidangkan aneka juadah raya.Artis jemputan, Jay Jay Dan Iman Troye turut menghiburkan pengunjung.


Kereta hilang kawalan, empat warga Bangladesh cedera dilanggar

MARANG, 30 April- Empat pejalan kaki warga Bangladesh cedera apabila dilanggar sebuah kereta yang hilang kawalan, semalam.Insiden berlaku di Kilometer 51 Jalan Kuala Terengganu-Kuantan, Kampung Jambu Bongkok, Merchang di sini.Ketua Polis Daerah Marang, Deputi Superintenden Mohd Zain Mat Dris berkata kereta tersebut dipandu seorang lelaki tempatan berusia 24 tahun."Kemalangan menyebabkan kesemua mangsa dihantar ke Hospital Dungun untuk menerima rawatan."Pemandu kereta tidak mengalami sebarang kecederaan."Mereka merupakan pekerja di sebuah tapak projek solar di kawasan berhampiran, dilanggar semasa sedang berjalan di kiri bahu jalan dari rumah sewa mereka untuk ke kedai runcit."Mangsa, Md Shiblu Rahman, 39 tahun terpaksa ditidurkan manakala tiga lagi rakannya Md Bulbul Sikder 38 tahun, cedera di bahu kanan, Md Abdul Rodshid 39 tahun, cedera di paha kanan manakala Md Hridoy Khan, 28 tahun, patah paha kanan. "Ketika kejadian keadaan cuaca didapati baik dan tiada hujan."Pemeriksaan ujian air kencing ke atas pemandu kereta adalah negatif. "Kes terbabit disiasat dibawah seksyen 43 (1) Akta Pengangkutan Jalan 1987," katanya menerusi kenyataan.

(Pemeriksaan ujian air kencing ke atas pemandu kereta adalah negatif)


Perhilitan sahkan jumpa tapak kaki harimau di Felda Ulu Tebrau

JOHOR BAHRU, 29 April- Jabatan Perlindungan Hidupan Liar dan Taman Negara (Perhilitan) Johor mengesahkan tapak kaki haiwan liar yang ditemukan di kebun kelapa sawit di Felda Ulu Tebrau di sini, dipercayai tapak kaki harimau. Pengarah Perhilitan Johor Aminuddin Jamin berkata pihaknya telah melakukan pemeriksaan dan menjalankan pemantauan selepas menerima laporan berhubung penemuan bangkai binatang ternakan di kebun kelapa sawit di kawasan itu. "Berdasarkan pemeriksaan awal, kesan-kesan (yang ditemukan ialah harimau), namun siasatan masih dijalankan. "Kita akan melaksanakan pemasangan perangkap kamera (bagi mengesan kehadiran haiwan liar berkenaan) dalam masa terdekat. Bagaimanapun, kita perlu tarik pemasangan kamera di kawasan lain terlebih dahulu, " katanya ketika dihubungi Bernama, hari ini. Aminuddin turut menasihatkan kepada orang ramai agar melaporkan segera kepada Perhilitan sekiranya terserempak dengan hidupan liar dan elakkan daripada mengambil sebarang tindakan provokasi. Terdahulu, tular di laman sosial mengenai penemuan bangkai seekor lembu tanpa kepala yang dipercayai diserang haiwan buas serta tapak kaki haiwan terbabit sehingga menimbulkan kegusaran penduduk di sekitar Felda itu.Sementara itu, Ahli Dewan Undangan Negeri (ADUN) Puteri Wangsa Amira Aisya Abd Aziz berkata beliau telah berhubung dengan pengurus Felda berkenaan serta menasihati penduduk berhampiran agar mengutamakan keselamatan mereka.

(Kesan tapak kaki dipercayai harimau ditemukan dalam kawasan kebun kelapa sawit di Felda Ulu Tebrau, Johor Bahru/FOTO FB Komuniti Johor)

"Kita juga tidak menggalakkan mereka untuk masuk ke kawasan ladang buat sementara waktu, namun sekiranya perlu juga masuk, pastikan berpasangan atau secara berkumpulan."Keselamatan paling utama. Agensi berwajib sedang jalankan tanggungjawab mereka sebaik mungkin," katanya menerusi catatan dalam Facebooknya, semalam.  -BERNAMA


LUAS kesan pencemaran bau, minyak diesel di Sungai Batu

HULU SELANGOR, 29 April- Lembaga Urus Air Selangor (LUAS) mengesan insiden pencemaran bau dan kesan diesel di Sungai Batu, berhampiran sebuah inap desa di Jalan Ulu Yam Bharu, Hutan Lipur Sungai Tua.Pengerusi Jawatankuasa Tetap Pelancongan dan Alam Sekitar, Hee Loy Sian, berkata LUAS menerima maklumat daripada Pengurusan Air Selangor Sdn Bhd (Air Selangor) dan orang awam berhubung kejadian itu.Ujarnya, maklumat lanjut daripada orang awam memaklumkan insiden itu berlaku sekitar 10 pagi hingga 12 tengah hari kelmarin dan kesan minyak hilang susulan hujan lebat di kawasan berkenaan."Insiden terbabit dikhuatiri akan memasuki Empangan Batu dan berpotensi menjejaskan operasi Loji Rawatan Air (LRA) Sungai Batu."Bagaimanapun, siasatan segera LUAS ke LRA Sungai Batu mendapati tiada kesan bau dan minyak."Operasi LRA berjalan seperti biasa dengan siap siaga Air Selangor sekiranya insiden pencemaran itu memberikan impak," katanya dalam satu kenyataan hari ini.Tambahnya, siasatan lanjut LUAS di kawasan hulu sungai mendapati potensi pencemaran berpunca daripada tapak pembinaan yang beroperasi berhampiran tapak perkhemahan di kawasan inap desa.LUAS menemukan sebuah 'genset' yang baru diletakkan berhampiran sungai dan terdapat kesan tumpahan minyak di kawasan sekitarnya.Sehubungan itu, LUAS mengarahkan pemilik tapak pembinaan untuk melaksanakan tindakan mitigasi dan kawalan dengan meletakkan 'tray' takungan di bawah 'genset' dan mengalihkannya dari kawasan sungai berhampiran.LUAS turut mengeluarkan Arahan Perintah Perlindungan Air di bawah Seksyen 122 Enakmen LUAS 1999 kepada pemilik tapak pembinaan berkenaan untuk menjalankan kerja pemulihan segera, berdasarkan penilaian risiko dan ancaman kepada sumber air berhampiran.Pada masa sama, tiada gangguan kepada operasi LRA dilaporkan.

(Sebuah 'genset' ditemui yang dipercayai punca berlaku tumpahan minyak berhampiran sebuah inap desa di Jalan Ulu Yam Bharu, Hutan Lipur Sungai Tua, semalam/  FB LUAS)


20,000 masyarakat pelbagai kaum meriahkan Rumah Terbuka Aidilfitri Parlimen Bera

BERA, 29 April- Rumah Terbuka Aidilfitri Parlimen Bera yang diadakan di Dewan Kompleks UMNO Bahagian Bera, Padang Luas mendapat sambutan meriah dengan dihadiri kira-kira 20,000 pengunjung.Masyarakat pelbagai kaum terdiri daripada Melayu, Cina, India dan Orang Asli menghadiri rumah terbuka berkenaan seawal pukul 9 pagi bagi menikmati pelbagai juadah raya.Menurut Ahli Parlimen Bera, Datuk Seri Ismail Sabri Yaakob, hubungan akrab pelbagai kaum meraikan sambutan Aidilfitri menjadi tradisi setiap tahun di Bera."Seperti biasa daripada dulu sejak saya menjadi Ahli Parlimen, sambutan Hari Raya Aidilfitri kita buat setiap tahun dan saya mengucapkan terima kasih kepada warga Bera dan orang luar yang hadir.“Biasanya di Bera semua kaum datang, Melayu paling ramai kerana 70 peratus penduduk di Bera ini adalah Melayu dan Orang Asli.“Orang Asli, Cina dan India pun ramai hadir dalam semangat Keluarga Malaysia,” katanya."Biasanya di Bera ni semua kaum akan datang, kaum Melayu paling ramai, 70 peratus daripada penduduk Bera ni Melayu dan orang Asli pun ramai, kaum Cina ,kaum India ramai yang hadir hari n. Kita kelompok yang kecil jadi kita sebagai satu keluarga tak kira kaum,apa hubungan, kita amat rapat sekali," katanya.

(Datuk Seri Ismail Sabri bersama isteri menyampaikan duit raya pada Rumah Terbuka Aidilfitri Parlimen Bera)

Ujarnya, sambutan berkenaan yang dapat mengeratkan silaturahim itu akan diteruskan setiap tahun dari semasa ke semasa.Bukan sahaja pelbagai juadah disediakan, sambutan hari raya itu menjadi platform untuk masyarakat bertemu pemimpin.


Konflik Sudan: Agong zahir sukacita, syukur 30 rakyat Malaysia selamat tiba

KUALA LUMPUR, 29 April- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah menzahirkan rasa sukacita dan syukur kerana 30 rakyat Malaysia yang berjaya diselamatkan dari Khartoum, Sudan ketika negara itu dilanda konflik, selamat tiba di tanah air semalam.Menerusi akaun Facebook Istana Negara, Seri Paduka Baginda turut menzahirkan penghargaan kepada Kerajaan Malaysia, khususnya pasukan operasi dari Malaysia dan di Sudan."Seri Paduka Baginda menzahirkan penghargaan kepada Kerajaan Malaysia, khususnya pasukan operasi dari Malaysia dan di Sudan yang diketuai oleh Tuan Yang Terutama duta Malaysia ke Sudan, atas usaha dan kejayaan membawa pulang rakyat dengan segera demi keselamatan mereka," menurut kenyataan itu.Setinggi penghargaan juga diberikan kepada pemimpin dan Kerajaan Arab Saudi dan Emeriah Arab Bersatu (UAE) atas bantuan yang diberikan dalam operasi berkenaan."Seri Paduka Baginda turut menzahirkan ucapan terima kasih kepada rakyat dan masjid-masjid yang melakukan solat hajat dan doa selamat bagi keselamatan dan kesejahteraan rakyat Malaysia di Sudan berikutan krisis yang berlaku di negara itu," tambah kenyataan tersebut.

(30 rakyat Malaysia selamat tiba di tanah air semalam)


Pembukaan sempadan antara faktor keuntungan TH meningkat -Pakar

KUALA LUMPUR, 29 April- Pembukaan semula sempadan negara selepas keadaan COVID-19 terkawal adalah antara faktor kenaikan jumlah keuntungan Lembaga Tabung Haji (TH) daripada RM2.46 bilion pada 2021 kepada RM2.65 bilion pada 2022.Pensyarah Kanan Fakulti Ekonomi dan Muamalat Universiti Sains Islam Malaysia (USIM) Dr Muhammad Iqmal Hisham Kamaruddin berkata pembukaan sempadan itu membolehkan kegiatan ekonomi negara kembali rancak termasuk aktiviti perniagaan dan pelaburan TH.Menurut Muhammad Iqmal Hisham, faktor lain yang mendorong kepada peningkatan keuntungan sebanyak tujuh peratus itu termasuk penanggungan kos operasi haji pada 2022 yang lebih rendah berikutan jumlah kuota haji pada tahun itu adalah sekitar 15,000 orang.“Walaupun tujuan asal penubuhan TH adalah untuk menyediakan medium tabungan dan pengurusan haji, masyarakat Islam di sini telah mempunyai kepercayaan bahawa TH juga merupakan satu platform bagi mereka untuk melabur dan mendapatkan pulangan yang kompetitif,” katanya kepada Bernama.Katanya, kadar agihan keuntungan sebanyak 3.1 peratus ditawarkan TH pada 2022 juga adalah kompetitif dan lebih baik berbanding pulangan dividen simpanan di bank-bank Islam pada purata 2.34 peratus.Muhammad Iqmal Hisham juga mencadangkan supaya TH lebih giat meneroka pelbagai peluang perniagaan dalam sektor lebih mampan dan berdaya saing yang boleh memberikan pulangan baik. “Untuk mencapai hal ini, pengurusan TH perlu mempunyai kepakaran dalam pelaburan dan perniagaan. Hala tuju dan peranan TH juga perlu lebih meluas dengan membantu mengembangkan ekonomi ummah daripada hanya bertumpu semata-mata kepada urusan ibadah haji,” katanya.Sementara itu, Rafida Mohd Ithnin, 48, peniaga yang juga pendeposit berharap, kadar agihan keuntungan akan terus meningkat setiap tahun, mengambil kira jumlah pendeposit TH yang ramai berbanding bank-bank Islam lain.

Seorang lagi pendeposit yang juga kakitangan swasta, Aizat Hanafi, 24, berkata dia menggunakan platform TH itu sebagai pelaburan simpanan peribadi dan berharap berpeluang untuk mengerjakan ibadah haji melalui agensi itu.Semalam, Menteri di Jabatan Perdana Menteri (Hal Ehwal Agama) Datuk Mohd Na'im Mokhtar mengumumkan agihan keuntungan TH pada 3.1 peratus selepas zakat bagi tahun kewangan 2022.Beliau berkata agihan keuntungan berkenaan melibatkan jumlah sebanyak RM2.65 bilion dan akan memberi manfaat kepada lebih 8.7 juta pendeposit TH. -BERNAMA


Rumah terbuka Malaysia Madani eratkan hubungan kerajaan negeri, Persekutuan

ALOR SETAR, 29 April - Penganjuran Rumah Terbuka Malaysia Madani bersama Perdana Menteri, Datuk Seri Anwar Ibrahim di Kedah diharap dapat mengeratkan lagi hubungan antara kerajaan negeri dan kerajaan persekutuan.Menteri Komunikasi dan Digital, Fahmi Fadzil berkata penganjuran rumah terbuka itu di enam negeri termasuk di Kedah tidak ada kaitan dengan politik sebaliknya dianjurkan untuk mendekati dan memahami permasalahan rakyat.

"Saya lihat Perdana Menteri juga banyak meluangkan masa...beliau tiba sejam awal ke lokasi untuk bertemu dengan semua yang hadir, pergi khemah ke khemah, meja ke meja untuk melihat sendiri dan itu adalah gaya Perdana Menteri."Harapan saya hubungan silaturrahim rakyat Kedah dapat dieratkan, akan bertambah baik," katanya ketika ditemui pemberita di Majlis Rumah Terbuka Malaysia Madani, di sini.Sementara itu, dalam perkembangan lain, Fahmi berkata beliau percaya rakyat akan memberikan peluang kepada gabungan parti dalam Kerajaan Perpaduan yang dipimpin Anwar dalam PRN nanti.Ini setelah melihat prestasi positif sepanjang tempoh enam bulan menerajui kepimpinan di Putrajaya, antaranya masalah inflasi terkawal setakat tempoh itu."Inflasi telah menurun ke 3.4 peratus bulan lepas, ini adalah satu petanda awal yang positif, dan banyak dasar yang sedang dilaksanakan untuk memudahkan sama ada perniagaan ataupun mengurangkan apa yang disebut sebelum ini sebagai kerenah birokrasi," katanya.


PM mahu pemasangan papan iklan papar wajahnya, Malaysia Madani dihentikan

ALOR SETAR, 29 April- Perdana Menteri, Datuk Seri Anwar Ibrahim mengarahkan pengeluaran papan iklan (billboard) baharu yang memaparkan wajah dirinya dan Malaysia MADANI yang menggunakan peruntukan kerajaan dihentikan serta-merta.Jelasnya, beliau tidak memberi kelulusan dan persetujuan untuk perkara tersebut dan beliau mahu supaya peruntukan bagi pemasangan papan iklan berkenaan dimanfaatkan kepada tujuan lain demi kepentingan rakyat.Bagaimana pun katanya, bagi papan-papan iklan yang telah siap dan dipasang di tepi-tepi jalan boleh dikekalkan."Saya datang dalam perjalanan ke Alor Setar, dan semalam beritahu tentang billboard Anwar dan MADANI itu di seluruh negara, ini tidak mendapat persetujuan dan kelulusan saya."Saya sudah beritahu tidak payah belanja ini, dijawab oleh jabatan yang berkenaan bahawa peruntukan ini peruntukan lama dan oleh kerana pertukaran Perdana Menteri dan kerajaan (maka) ia dipindahkan," katanya.Beliau ditemui pemberita pada Majlis Rumah Terbuka Malaysia MADANI di Alor Setar hari ini.

(Perdana Menteri beramah mesra bersama pengunjung di Majlis Rumah Terbuka Malaysia MADANI di Alor Setar)

Tegasnya perkara tersebut tidak boleh diteruskan bagi membuktikan satu pendirian sebenar Kerajaan MADANI dan meminta agar perkara tersebut dihormati."Pegawai yang terlibat itu mungkin merasakan ini hanya meneruskan dasar yang sedia ada, jadi saya tak salahkan, kebetulan saya tidak dimaklumkan dan saya tidak boleh memberi keputusan ketika itu."Oleh kerana saya sudah dimaklumkan, saya tidak mahu dana kerajaan digunakan untuk buat billboard besar-besar, cukuplah yang ada tetapi tidak boleh diteruskan," ujar Anwar lagi.


Suspek kes tembakan, dua warga Taiwan ditahan di KLIA

KUALA LUMPUR, 29 April- Dua warga Taiwan yang dikehendaki kerana disyaki terlibat dengan kes tembakan di negara berkenaan telah diserahkan kepada pihak polis Taiwan.Kedua-dua suspek sebelum itu ditahan Bahagian Jabatan Siasatan Jenayah (JSJ) Bukit Aman ketika memasuki negara melalui penerbangan dari Taiwan pada 20 April 2023.Mereka dipercayai merupakan ahli kongsi gelap serta anggota sindiket scammer di Taiwan.Ketua Polis Negara, Tan Sri Acryl Sani Abdullah Sani berkata suspek ditahan susulan waran tangkap yang dikeluarkan oleh pihak berkuasa Taiwan.Di samping pasport kedua-dua mereka dibatalkan oleh kerajaan Taiwan dan tangkapan dibuat bawah Akta Imigresen 1959/63."Kejayaan ini merupakan hasil kerjasama erat Polis Diraja Malaysia (PDRM) dengan pihak berkuasa Taiwan, dan kolaborasi ini akan diteruskan untuk mengenal pasti rangkaian jenayah berkait kedua-dua suspek di Malaysia,” katanya dalam kenyataan hari ini.

(Tan Sri Acryl Sani Abdullah Sani/Foto fail Bernama)

Kedua-dua suspek telah diserahkan kepada wakil polis Taiwan di KLIA semalam untuk dibawa pulang ke negara asal.Acryl Sani berkata PDRM komited dalam menjaga keamanan dan ketenteraman awam."Langkah-langkah keselamatan akan diambil bagi memastikan Malaysia tidak dijadikan negara transit atau destinasi bagi mana-mana pihak yang melanggar undang-undang,” tambahnya.


SEREMBAN, 29 April- Keadaan jerebu di Negeri Sembilan masih terkawal dengan bacaan Indeks Pencemaran Udara (IPU) sederhana iaitu antara 51 hingga 99.Bagaimanapun Exco Kesihatan, Alam Sekitar, Koperasi dan Kepenggunaan, Veerapan Superamaniam menyarankan orang ramai agar tidak melakukan sebarang pembakaran terbuka yang menjadi faktor utama berlakunya jerebu di negeri itu."Jabatan Alam Sekitar (JAS) juga telah meningkatkan rondaan bagi memantau keadaan di Negeri Sembilan supaya kita dapat kawal pembakaran terbuka."Orang ramai dinasihatkan supaya tidak melakukan pembakaran terbuka sebab ini adalah musim kering musim panas dan sekiranya berlaku ia akan menjejaskan kualiti udara kita," katanya.

(Exco Kesihatan, Alam Sekitar, Koperasi dan Kepenggunaan, Veerapan Superamaniam)

Beliau menyatakan demikian kepada RTM di Wisma Negeri Seremban, di sini.


Kenal pasti strok haba pada kanak-kanak

KUALA LUMPUR, 29 April- Berpeluh luar biasa, pucat dan loya antara petanda awal strok haba pada kanak-kanak.Sehubungan itu, langkah menyejukkan badan perlu diambil pada peringkat ini.Demikian saranan Pakar Perubatan Keluarga, Jabatan Perubatan Rawatan Utama, Pusat Perubatan Universiti Malaya, Dr. Megat Mohamad Amirul Amzar Megat Hashim."Cepat-cepat suruh kanak-kanak masuk rumah, elakkan daripada cuaca panas. Bagi dia minum air yang banyak, baringkan dia, tinggikan kaki supaya darah daripada kaki mengalir ke jantung."Buka kipas, 'aircond' dan ambil ais balut dengan tuala letak di ketiak, leher dan celah kangkang, itu akan membantu menyejukkan badan."Namun kalau katakan kanak-kanak itu tidak sedar, muntah atau sawan kita kena terus telefon 999 untuk dapatkan bantuan hospital," katanya dalam rancangan terbitan RTM di Angkasapuri.

(Dr. Megat Mohamad Amirul Amzar Megat Hashim)

Beliau turut menasihatkan orang ramai supaya menghindari minuman berkafein dan manis kerana mampu memudaratkan hidrasi badan.


22 premis perniagaan diperiksa, pastikan keselamatan pengguna - JBPM Labuan

LABUAN, 29 April- Sebanyak 22 premis perniagaan membabitkan pasar raya di sekitar Labuan diperiksa Jabatan Bomba dan Penyelamat Malaysia (JBPM) dalam tempoh tujuh hari, bersempena Aidilfitri. Timbalan Pengarahnya, Emil Taihin berkata pemeriksaan bertujuan memastikan bangunan premis yang dikunjungi orang ramai berada dalam tahap selamat. Selain, premis mematuhi prosedur keselamatan yang telah digariskan, khususnya ketika musim perayaan. "Musim perayaan ini ramai orang membeli belah dan sebagainya mencari barang, pasar raya ini kita kena pastikan orang yang masuk itu selamat, jadi kita sebagai Jabatan Bomba dan Penyelamat Malaysia ada tanggungjawab memastikan keselamatan orang awam."Oleh itu kita membuat pemeriksaan dan pastikan jalan keluar selamat, sistem yang ada di bangunan itu dalam keadaan baik supaya pengunjung merasa selamat untuk datang," katanya kepada pemberita, di sini.

(Timbalan Pengarah JBPM Labuan, Emil Taihin)

Emil turut memaklumkan, terdapat beberapa premis diberi teguran secara lisan dan notis amaran kerana tidak mematuhi piawaian keselamatan ditetapkan. Selain itu, sistem siren amaran kebakaran dan alat pemadam api turut diperiksa, agar ia berfungsi dengan baik sekiranya berlaku kecemasan.


Tular tinggal di pondok, pasangan warga emas dipindahkan ke kediaman asal

(Foto FB Mohd Fared Mohd Khalid)

JOHOR BAHRU, 29 April- Kerajaan Johor mengambil inisiatif, memindahkan pasangan suami isteri warga emas yang tinggal di pondok berhampiran Sungai Masai, Pasir Gudang, di sini, ke kediamanan asal mereka, berhampiran kawasan tersebut.Keadaan kediaman Shuib Alna, 69, dan isteri, Sarimah Shaari, 61, sebelum ini tular di media sosial memaparkan mereka tinggal di pondok kayu yang tidak selamat.Exco Hal Ehwal Agama Islam, Mohd Fared Mohd Khalid memaklumkan pemeriksaan mendapati pasangan tersebut tinggal di pondok itu bagi tujuan beristirehat serta bercucuk tanam.Warga emas itu telah bersetuju untuk tidak tinggal di pondok kayu terbabit, yang akan dibersihkan Pejabat Daerah Johor Bahru dalam masa terdekat."Pondok tepi Sungai Masai itu akan 'dibersihkan' oleh Pejabat Daerah nanti...pakcik Shuib sudah bersetuju untuk tidak tinggal di situ tetapi sebaliknya akan tinggal di kediaman yang telah sedia ada," kongsi Mohd Fared di laman sosial Facebooknya.

(Mohd Fared (kanan) bersalaman dengan Pakcik Shuib (kiri) ketika menyantuni warga emas berkenaan/Foto FB Mohd Fared Mohd Khalid)

Majlis Agama Islam Negeri Johor juga akan menyalurkan saraan bulanan kepada Shuib kerana beliau layak menerima, manakala bantuan Jabatan Kebajikan Masyarakat (JKM) akan terus disalurkan."Majlis Agama Islam Johor akan menyalurkan saraan bulanan kerana pakcik Shuib memang layak menerimanya... bantuan JKM akan diteruskan seperti biasa...terima kasih kepada Amin BaitulMal Johor Bahru Ustaz Firdaus dan En Adnan Pegawai JKM Johor serta ketua-ketua masyarakat dan jiran sekitar yang dapat bersama dan sangat prihatin," tambahnya. Sebelum tinggal di pondok terbabit, Shuib dan isteri tinggal bersama abangnya di sebuah rumah pangsa dan bayaran sewa bulanan, dilakukan bersama-sama.